Prospek cerah industri automatif di Melaka – Azmin

AYER LIMAU 24 Okt – Industri pemasangan kereta mewah di Eropah berpotensi dimajukan di Melaka berikutan prospek cerah di negeri ini.

Sehubungan itu, Kementerian Perdagangan Antarabangsa dan Industri (MITI) bersedia membawa industri berkenaan ke Melaka seperti kejayaan MITI membawa pemasangan kereta porsche ke Gurun, Kedah.

Menteri Kanan MITI, Datuk Seri Mohamed Azmin Ali berkata, kementerian itu mampu berbuat demikian jika kerajaan negeri ini stabil dan kuat dari aspek bilangan kerusi melebihi pembangkang.

Katanya, usaha berkenaan mampu direalisasikan berikutan prospek amat cerah bagi Melaka untuk mencapai kemajuan dalam industri automotif sebagai pelengkap kemajuan industri pelancongan sedia ada.

“Ekonomi Melaka amat bergantung kepada industri pelancongan tetapi kita boleh majukan industri automotif seperti kita bawa pelabur pemasangan kereta porsche dari Jerman ke Gurun, Kedah dalam Misi Perdagangan dan Pelaburan (TIM) MITI ke Jerman dan beberapa negara Eropah baru-baru ini,” katanya.

Beliau yang juga Pengarah Pilihan Raya Perikatan Nasional (PN) berucap pada program perjumpaan dengan jentera pilihan raya PN di Dewan Tan Sri Abu Seman Yusof, di sini hari ini.

Mohamed Azmin berkata, syarikat berkenaan tidak akan melabur di Gurun jika Kerajaan Persekutuan dan negeri tidak stabil serta terbabit dalam penyelewengan dan korupsi.

Sehubungan itu, beliau meminta pengundi di negeri ini memilih kerajaan yang bukan setakat tidak terbabit dalam korupsi, malah mampu menyediakan peluang pekerjaan kepada lebih ramai rakyat, terutama belia.


Kes demam denggi meningkat – KP Kesihatan

Ketua Pengarah Kesihatan Tan Sri Dr Noor Hisham Abdullah berkata peningkatan itu menjadikan kes demam denggi yang dilaporkan sehingga kini adalah 42,084 kes berbanding 19,423 kes bagi tempoh sama tahun lepas.

Beliau berkata kes kematian akibat komplikasi denggi juga meningkat kepada 24 kes berbanding 13 kematian bagi tempoh yang sama pada 2021.

“Jumlah lokaliti titik panas (hotspot) juga meningkat pada ME ke-38 iaitu 48 lokaliti hotspot berbanding 42 lokaliti pada minggu sebelumnya dengan 28 lokaliti dilaporkan di Selangor, Sabah (15), Kuala Lumpur dan Putrajaya (lima),” katanya dalam kenyataan hari ini.

Dr Noor Hisham berkata survelan chikungunya merekodkan lapan kes pada ME ke-38 dengan tiga kes di Kuala Lumpur dan Putrajaya, masing-masing dua kes di Selangor dan Pulau Pinang serta satu kes di Kelantan, sekali gus menjadikan kumulatif kes chikungunya sehingga kini adalah 646 kes.

Dalam pada itu, Dr Noor Hisham berkata musim hujan yang berselang-seli dengan cuaca panas merupakan keadaan yang ideal bagi nyamuk Aedes berkembang biak.

Justeru beliau menasihatkan orang ramai memastikan kawasan berhampiran rumah seperti taman rekreasi dan tanah lot kosong tidak mempunyai longgokan bekas berpotensi pembiakan dengan menjalankan gotong-royong melupuskan barang tidak terpakai di kawasan kejiranan.


Polis kawal ketat vaksin COVID-19

KUALA LUMPUR 20 Feb. – Vaksin COVID-19 yang dijadualkan tiba Ahad ini di Lapangan Terbang Antarabangsa Kuala Lumpur (KLIA) akan dikawal ketat oleh Polis Diraja Malaysia (PDRM) dan ianya akan dilakukan semaksimum mungkin bagi mengelak sebarang kemungkinan tidak diingini, menurut sumber portal Berita Harian, semalam.

PDRM pada masa ini bersiap-sedia untuk melakukan penugasan membabitkan proses penghantaran vaksin dari KLIA ke stor simpanan di Subang sebelum diedarkan ke empat lagi lokasi simpanan lain di seluruh negara.

Ketua Polis Negara, Tan Sri Abdul Hamid Bador, berkata walaupun pihaknya tidak menerima maklumat berhubung cubaan untuk mensabotaj sewaktu proses penghantaran, penyimpanan dan pengedaran dibuat, setiap pegawai dan anggota kini berada dalam tahap siap sedia.

“Kita mengambil kira semua perkara-perkara luar jangkaan, kemungkinan ada orang sakit jiwa yang cuba nak melakukan rampasan masa dalam perjalanan atau yang paling saya bimbangkan sekali sekiranya berlaku kemalangan semasa proses membawa vaksin ini sekali gus menyebabkan ia rosak dan tidak dapat digunakan.

“Harus diingat, vaksin ini bukannya murah dan saya mengambil kira bahawa ia tidak boleh dibeli dengan serta-merta dan proses mendapatkannya adalah sukar kerana negara perlu melalui proses membuat tempahan untuk mendapatkannya dan sekiranya rosak negara akan mengalami kerugian itulah sebabnya PDRM amat berjaga-jaga,” katanya ketika ditemui BH hari ini.

Abdul Hamid berkata, beliau sudah memberi jaminan kepada Kementerian Sains Teknologi dan Inovasi (MOSTI) dan Kementerian Kesihatan Malaysia (KKM) bahawa PDRM bersedia memenuhi semua tuntutan dan keperluan dari segi kawalan keselamatan sepanjang proses pengawasan vaksin itu.

“Saya mengambil serius keselamatan vaksin berkenaan, sekiranya berlaku sabotaj, kami khuatir ia nanti akan menimbulkan keraguan dalam kalangan orang ramai yang beranggapan bahawa vaksin mungkin telah dicemari. Itu yang kita takutkan jadi sebolehnya saya mahukan kawalan 100 peratus,” katanya.

Beliau berkata, proses pengawalan akan dilengkapkan dengan kawalan Unit Kereta Peronda (MPV), motosikal pengiring serta penguatkuasaan sewajarnya termasuk kawalan 24 jam di stor penyimpanan vaksin.

“Kita tidak akan berkompromi dalam isu keselamatan vaksin ini termasuk sebarang cubaan curi, malah kami turut akan menempatkan satu kenderaan Balai Polis Bergerak di stor penyimpanan,” katanya.

Berdasarkan maklumat yang diperoleh, semua vaksin Pfizer itu akan dibawa ke stor simpanan di Subang, sebaik tiba dari KLIA sebelum diasingkan untuk dibawa ke Bayan Lepas, Pulau Pinang bagi zon utara; Senai, Johor, bagi zon Selatan; Kuching, Sarawak dan Kota Kinabalu, Sabah.


Perkhidmatan tren di enam stesen LRT dibuka semula esok

KUALA LUMPUR, 11 Mei – Operasi perkhidmatan Transit Aliran Ringan (LRT) di enam stesen laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan dibuka semula kepada pengguna bermula 6 pagi, esok.

Rapid Rail Sdn Bhd (Rapid Rail) dalam kenyataan hari ini memaklumkan pembukaan semula itu, susulan kerja pembaikan sementara (fasa pertama) struktur jejambat dan landasan yang rosak berhampiran stesen LRT Bandaraya telah selesai.

“Tren-tren yang perlu menjalani proses penyelenggaraan telah dibawa ke Depoh LRT di Ampang dan tren-tren gantian akan digunakan bagi tujuan perkhidmatan operasi ini.

Sebelum ini, operasi perkhidmatan LRT di enam stesen itu telah dihentikan sejak 2 April lepas, susulan tren-tren yang beroperasi tidak dapat lagi memenuhi kriteria pengoperasian dan terpaksa dikeluarkan daripada perkhidmatan atas faktor keselamatan.

Faktor kegagalan disebabkan kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Jan lepas.

Menurut Rapid Rail, kerja-kerja pembaikan menyeluruh (fasa kedua) struktur landasan dijangka siap sepenuhnya pada pertengahan Oktober depan, bagi membolehkan perkhidmatan LRT di laluan berkenaan beroperasi secara normal.

“Bagi melancarkan perjalanan penumpang, Rapid Rail akan mengaktifkan semula perkhidmatan bas perantara percuma (Bas LRT 10) yang akan menghubungkan stesen LRT Masjid Jamek dan stesen LRT Bandaraya akibat daripada gangguan perkhidmatan di antara kedua-dua stesen berkenaan,” menurut kenyataan itu.

Selain itu, pengguna juga mempunyai pilihan untuk menggunakan laluan rel alternatif seperti Monorel dan Transit Aliran Massa (MRT) Laluan Putrajaya sekiranya ingin menuju ke Hang Tuah atau Chan Sow Lin.

Kenyataan itu juga memaklumkan anggota operasi rel dan Polis Bantuan Prasarana akan ditempatkan di stesen terlibat bagi membantu dan mengawal pergerakan penumpang.


Qari cilik Melaka, harumkan nama Malaysia

AYER KEROH 27 Disember – Baru berusia 10 tahun, namun Ahmad Azfar Azraie, sudah membanggakan nama Negeri Melaka dan mengharumkan nama Malaysia selepas diumumkan johan Musabaqah Mazamir Dawud Peringkat Antarabangsa, berlangsung di Algeria, 20 Disember lalu.

Minat mendalam dan rasa cinta kepada kalam Allah mendorong murid Sekolah Kebangsaan (SK) Bukit Beruang itu melakukan yang terbaik meskipun terpaksa berdepan saingan 18 peserta dunia termasuk dari Indonesia.

Bapanya Azraie Abdul Hak, 42, berkata, ini kali kedua anak kelima daripada tujuh beradik itu menyertai pertandingan peringkat antarabangsa, selepas Qatar pada Mac lalu.

“Pertandingan dilaksanakan secara dalam talian dan Ahmad Azfar sekadar mendapat tempat kedua, namun saya tetap bersyukur kerana anak mampu menempatkan diri dalam kelompok teratas serta terbaik.

“Sudah pasti ini kejayaan terbesar buat Ahmad Azfar dan keluarga kami. Meskipun sudah bergelar johan namun saya tidak mahu dia berhenti di sini, banyak lagi bacaan yang perlu diperbaiki, sekali gus mengekalkan momentumnya,” katanya.

Menurutnya, meskipun dia dan isteri Sarrul Munirah Haris, 39, bersama anak-anak yang lain aktif menyertai musabaqah namun kejayaan dicipta Ahmad Azfar amat bermakna buat mereka sekeluarga.

“Saya dan isteri sebelum ini tidak pernah memaksa, mungkin kerana selalu mengikut kakak dan abangnya, timbul minat. Kami menyedari minat anak terhadap al-Quran ketika dia berusia empat tahun lagi.

“Jadi saya manfaatkan ilmu ada pada diri untuk bimbing dan melatih anak agar mutu bacaannya terbaik. Sebagai bapa sudah pasti saya akan terus bimbing Ahmad Azfar dan menyokong minatnya,” katanya.


Kerajaan setuju hapus hutang peserta Felcra, agih keuntungan untuk peserta

Perdana Menteri Datuk Seri Ismail Sabri Yaakob berkata beliau difahamkan Lembaga Pengarah FELCRA telah meluluskan cadangan untuk memohon kerajaan supaya menghapus kira hutang peserta FELCRA yang tertunggak bernilai RM233.8 juta bagi projek kurang berdaya maju.

“Sehingga Disember 2021, sebanyak 323 projek dengan keluasan 22,173 hektar dikenal pasti sebagai projek kurang berdaya maju. Kalau hasilnya kurang, saya faham macam mana hendak bayar hutang,” katanya pada program Ramah Mesra Perdana Menteri bersama peserta FELCRA, pekebun kecil Kemajuan Pekebun Kecil Perusahaan Getah (RISDA) dan warga Orang Asli di Arena Merdeka di sini hari ini.

Ismail Sabri berkata hal berkaitan penghapusan hutang peserta FELCRA itu perlu dibawa ke mesyuarat Kabinet sebagai prosedur untuk kelulusan dan berharap ia dapat dikemukakan ke Kabinet selepas Pilihan Raya Umum ke-15 (PRU15).

Dalam pada itu, Ismail Sabri mengumumkan seramai 74,949 peserta FELCRA di seluruh negara akan menerima agihan Keuntungan Boleh Agih Interim 2/2022 yang berjumlah RM181.5 juta.

“Saya gembira kerana FELCRA berjaya mengekalkan prestasi yang baik apabila mencatat kenaikan hampir RM51 juta atau 38.1 peratus berbanding prestasi pada tahun lalu, sekali gus membuktikan kecekapan kerajaan Keluarga Malaysia dalam mengurus tadbir ekonomi negara,” katanya.

Beliau berkata FELCRA telah berjaya membangunkan tanah-tanah terbiar kelompok kecil dan kurang berdaya maju menjadi estet milik peserta dengan kos pengurusan yang minimum iaitu hanya 6.5 peratus.

Perdana Menteri turut mengucapkan tahniah dan syabas kepada FELCRA dalam melaksanakan pembangunan tanah terbiar kerana berjaya menaikkan nilai tanah luar bandar melebihi 204,000 hektar, yang memberikan manfaat kepada lebih 103,000 peserta di seluruh negara.

Bagi pekebun kecil RISDA pula, Ismail Sabri berkata bantuan berupa geran sekali bayar berjumlah RM15,000 dengan pecahan RM10,000 untuk pembelian peralatan dan RM5,000 untuk tujuan latihan telah disediakan untuk golongan belia pekebun kecil.

Kerajaan juga telah meluluskan RM191 juta Bantuan Musim Tengkujuh dengan kadar RM600 untuk diagihkan pada November dan Disember ini bagi membantu 232,319 pekebun kecil RISDA yang terjejas akibat musim tengkujuh yang diunjurkan berlaku akhir tahun ini, katanya.

Ismail Sabri yang pernah menjadi Menteri Pembangunan Luar Bandar dan Wilayah berkata peruntukan yang diperakukan kepada RISDA dalam Rancangan Malaysia ke-12 (RMK12) adalah RM3.019 bilion bermula 2021 hingga 2025, manakala subsidi program tanam semula yang disalurkan kerajaan meningkat kepada RM13,710 sehektar di Semenanjung berbanding RM9,230 sebelum ini.

“Saya yakin hasrat RISDA untuk meningkatkan pendapatan pekebun kecil pada tahun 2025 kepada RM4,500 sebulan sekeluarga, boleh dicapai dengan pelbagai pendekatan pembangunan yang dilaksanakan secara menyeluruh,” katanya.

Ismail Sabri berkata di bawah Rancangan Tanam Semula Komersial (TSK) yang diurus RISDA melibatkan kawasan seluas 18,667.83 hektar dengan jumlah peserta seramai 13,357 orang, telah berjaya menikmati hasil dividen yang membanggakan.

Menurutnya, RM73.2 juta dividen RISDA TSK telah diagihkan kepada peserta pada purata RM5,480.38 sehektar seorang bagi tempoh yang berakhir sembilan bulan pertama tahun ini.

Turut hadir Menteri Pembangunan Luar Bandar Datuk Seri Mahdzir Khalid, Menteri Besar Perak Datuk Seri Saarani Mohamad dan Ahli Parlimen Tapah yang juga Menteri Sumber Manusia Datuk Seri M.Saravanan. – BERNAMA


UMNO tolak BERSATU hanya pandangan peribadi- Ahmad Faizal

ALOR GAJAH 10 Okt. – Pendirian UMNO menolak kerjasama dengan Parti Pribumi Bersatu Malaysia (BERSATU) pada Pilihan Raya Negeri (PRN) Melaka jika diadakan nanti, adalah pandangan peribadi beberapa pemimpin dari parti itu, dakwa Datuk Seri Ahmad Faizal Azumu.

“Jadi kalau ada yang kata tak nak bersama dengan kita, saya percaya mungkin itu pandangan peribadi, bukan pandangan majoriti wadah yang mereka wakili.

“Dalam hidup ini memang kadang-kadang ada orang nak kawan dengan kita dan kadang-kadang sebaliknya. Mungkin kerana cemburu sebab kehebatan serta kelebihan yang ada pada kita.

“Jadi nak menjawab kepada soalan itu, most people, kebanyakan pemimpin di atas sana tak ada masalah untuk bekerjasama mungkin ada satu dua orang yang tak bekerjasama,” katanya.

Beliau berkata demikian kepada pemberita selepas merasmikan Hari Sukan Negara (HSN) Peringkat Alor Gajah di A’ Famosa Resort, di sini hari ini.

Hadir sama, Timbalan Menteri Di Jabatan Perdana Menteri (Parlimen dan Undang-Undang), Datuk Wira Mas Ermieyati Samsudin merangkap Ahli Parlimen Masjid Tanah; Ahli Parlimen Alor Gajah, Datuk Seri Mohd Redzuan Md Yusof; Exco NGO, Pembangunan Belia dan Sukan, Datuk Mohd Rafiq Naizamohideen dan Setiausaha Kerajaan Negeri, Datuk Ts. Kamel Mohamad.

Ahmad Faizal yang juga Menteri Belia dan Sukan berkata, partinya sedia membuka rundingan bagi bekerjasama dengan mana-mana parti bagi menghadapi PRN termasuk UMNO.

Media tempatan melaporkan, Presiden UMNO, Datuk Seri Dr Ahmad Zahid Hamidi menegaskan partinya tidak akan bekerjasama dengan BERSATU pada PRN akan datang.

Pendirian itu susulan pengumuman pembubaran (Dewan Undangan Negeri) DUN Melaka, malah bersetuju bahawa PRN akan menjadi ujian untuk membuktikan bahawa UMNO tidak memerlukan BERSATU untuk memenangi pilihan raya.


Jururawat adalah guru pertama saya – Dr Muhamad Akmal

AYER KEROH 12 Mei – “Jururawat dan doktor tidak dapat dipisahkan. Kerana tanpa mereka ini pincanglah segala urusan doktor dalam proses merawat pesakit,” kata EXCO Kesihatan negeri, Dr Muhamad Akmal Saleh.

Beliau berkata jururawat dianggap sebagai guru yang banyak berjasa, berkongsi ilmu dan memberikan kerjasama sewaktu dia menjadi doktor pelatih atau ‘Housemanship Officer’ (HO).

“Jasa anda semua tidak akan dapat saya balas. Terima kasih atas segala pengorbanan masa, tenaga dan ilmu untuk membantu semua pesakit.

“Maaf saya tidak dapat bersama menyambut hari yang bersejarah ini kerana masih di tanah suci, tetapi sebagai tanda ingatan daripada kami, terimalah kek yang sangat enak untuk anda semua.

“Semoga kemanisan kek ini dapat memaniskan lagi senyuman semua jururawat di Melaka khususnya,” katanya menerusi satu hantaran di Facebook rasminya, hari ini.


Lebih 320,000 pegawai, anggota dan veteran ATM terima bantuan khas Aidilfitri

KUALA LUMPUR, 6 April – Seramai 120,615 pegawai dan anggota Angkatan Tentera Malaysia (ATM) yang sedang berkhidmat serta kira-kira 200,000 veteran ATM akan menerima manfaat Bantuan Khas Kewangan Aidilfitri seperti diumumkan Perdana Menteri Datuk Seri Ismail Sabri Yaakob, semalam.

Menteri Kanan Pertahanan Datuk Seri Hishammuddin Tun Hussein berkata menerusi Mesyuarat Kabinet hari ini mengesahkan bantuan khas kewangan tersebut merangkumi pegawai dan anggota serta veteran ATM yang berdaftar dengan Jabatan Hal Ehwal Veteran (JHEV) sama ada berpencen atau tidak berpencen.

“Bagi veteran ATM yang masih belum berdaftar dengan JHEV, disarankan agar segera melakukan pendaftaran yang membolehkan manfaat bantuan khas kewangan ini dinikmati.

“Kementerian Pertahanan percaya, bantuan khas kewangan ini sedikit sebanyak akan dapat membantu anggota dan veteran ATM melakukan persiapan menjelang sambutan perayaan pada 1 Syawal,” katanya dalam kenyataan hari ini.

Hishammuddin turut merakamkan penghargaan dan terima kasih kepada Ismail Sabri dan Menteri Kewangan Tengku Datuk Seri Zafrul Abdul Aziz serta Kabinet kerana mengambil kira anggota dan veteran ATM dalam pemberian Bantuan Khas Kewangan Aidilfitri ini serta bantuan-bantuan lain sebelum ini.

“Ini bukan sahaja menggambarkan keprihatinan terhadap soal kebajikan warga ATM tetapi juga menyerlahkan penghargaan yang tidak berbelah bahagi terhadap jasa serta pengorbanan para anggota dan veteran ATM kepada negara,” katanya.

Semalam, kerajaan bersetuju memberikan Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah, termasuk kakitangan di bawah skim Contract Of Service, Contract For Service, pegawai sambilan harian serta lantikan di bawah Malaysia Short-Term Employment Programme (MySTEP) dan RM250 kepada pesara kerajaan.- BERNAMA


Lebih 13,000 guru pengambilan ‘one-off’ berjaya mendapat penempatan – Radzi Jidin

LANGKAWI, 23 Mac – Seramai 13,225 guru baharu di bawah pengambilan khas secara ‘one-off’ sudah melapor diri atau menerima penempatan masing-masing setakat ini.

Menteri Kanan Pendidikan Datuk Dr Radzi Jidin berkata 307 guru telah melapor diri pada 1 Dis tahun lepas, 8,120 melapor diri pada 1 Mac lepas, manakala 4,828 lagi akan melapor diri pada 4 April depan.

“Alhamdulillah kita sudah selesai lebih 13,000 guru, untuk batch atau kohort terbaharu iaitu lebih 4,000 orang, mereka akan ditempatkan bulan depan dan keputusan penempatan mereka juga sudah pun keluar.

“Insya-Allah baki lebih 5,000 guru, kita akan bekerjasama rapat dengan Suruhanjaya Perkhidmatan Pelajaran (SPP) supaya baki itu dapat diisi dan diselesaikan segera,” katanya dalam sidang media di sini hari ini.

Beliau berkata kementerian berharap kesemua pengambilan guru secara one off seramai 18,702 orang seperti yang telah diumumkan sebelum ini, dapat menyelesaikan isu kekurangan guru di sekolah Kementerian Pendidikan sejak sekian lama.

Menurutnya apabila semua kekosongan itu dapat diisi sepenuhnya, baharulah kementerian boleh memikirkan untuk pengambilan guru baharu atas sebab lain, antaranya guru bersara dan mengisi keperluan di sekolah baharu.

“Isu kekurangan guru akan tetap berlaku tetapi tidaklah sampai 18,000 seperti sebelum ini. Kita akan tutup yang ini dahulu, kemudian jika ada kekosongan dari semasa ke semasa kita akan selesaikan berdasarkan keperluan,” katanya.

Terdahulu Radzi menghadiri program penyampaian peranti digital Yayasan Didik Negara (YDN) dan Yayasan AEON Malaysia di Sekolah Menengah Kebangsaan Kelibang, di sini.

Mengulas mengenai program itu, Radzi berkata kementeriannya sedang di peringkat akhir untuk menyiapkan rangka dasar pendidikan digital dan sumbangan peranti digital kepada pelajar sekolah dapat mempersiapkan mereka sebelum dasar itu diperkenalkan.

“Kita berharap dapat bekerjasama menerusi YDN dengan pelbagai pihak untuk memastikan kita dapat melaksanakan dasar pendidikan digital itu nanti, termasuk sumbangan peranti digital oleh pelbagai pihak untuk anak-anak kita,” katanya.- BERNAMA


Yayasan DMDI dan PSBM hantar bantuan awal Misi Banjir ke Baling

AYER KEROH 5 Julai – Yayasan Dunia Melayu Dunia Islam (DMDI) dengan kerjasama Persatuan Sukarelawan Bencana Melaka (PSBM) berlepas ke Baling, Kedah untuk menghulurkan bantuan kepada mangsa terjejas akibat banjir.

Pengurus Besar YDMDI, Datuk Wira Zainal Husin berkata, pihaknya akan mengagihkan barangan keperluan asas kepada mangsa di Kampung Iboi dan Kampung Tanjung Luas.

“Bantuan yang diberikan berupa makanan asas seperti beras, gula pasir, biskut, tepung dan air mineral. Turut disumbangkan ialah pelitup muka, tilam, bantal dan pencuci lantai.

“Saya harap dengan bantuan ini dapat meringankan sedikit bebanan ditanggung mangsa,” katanya ketika ditemui di Pusat Pengumpulan Barangan Bantuan, di sini, hari ini.

Sementara itu, Pengerusi PSBM, Ashwad Abd Rahim berkata, empat kenderaan pacuan empat roda dan 18 sukarelawan digerakkan untuk mengagihkan bantuan berkenaan.


Varian Beta disyaki punca kes positif, kematian meningkat di Kelantan

KOTA BHARU 16 Jun – Peningkatan ketara kes positif dan kematian akibat COVID-19 di Kelantan tahun ini dipercayai berlaku akibat penularan varian Beta dalam komuniti.

Pengarah Jabatan Kesihatan Negeri Kelantan Datuk Dr Zaini Hussin berkata, pihaknya dimaklumkan mengenai perkara itu hasil keputusan 23 ujian sampel daripada beberapa kluster yang telah dihantar untuk jujukan genom.

“Kita tidak hantar semua kes positif, kita ambil sampel daripada beberapa kluster di negeri ini. Kita rasakan bahawa kemungkinan majoriti kes di Kelantan adalah varian Beta.

“Melihat dari segi perebakan begitu cepat malah purata bilangan kematian juga meningkat empat hingga enam kes sehari, menjadikan 175 kematian tahun ini sahaja, berbanding hanya tujuh kes sepanjang tahun lepas, varian ini mungkin telah berada dalam komuniti di Kelantan,” katanya.

Beliau berkata demikian kepada pemberita selepas meninjau Program Outreach Vaksinasi Kakitangan Penjara dan Keluarga Jajahan Kota Bharu di Penjara Pengkalan Chepa di sini hari ini.

Sementara itu, Dr Zaini berkata 12 peratus daripada 1.2 juta penduduk Kelantan yang layak menerima vaksin COVID-19 sudah menerima suntikan dos pertama dan kedua.

“Ketika ini kemampuan suntikan harian kira-kira 6,000 hingga 8,000 dos sehari, kita boleh tingkatkan kemampuan antara 14,000 dan 32,000 sehari apabila bekalan vaksin tiba, dijangka dalam jumlah yang banyak Julai ini,” katanya.


KPT dicadang gubal dasar baharu TVET – PM

PONTIAN, 6 Mac – Kementerian Pengajian Tinggi (KPT) dicadangkan untuk menggubal dasar baharu berkaitan Pendidikan dan Latihan Teknikal dan Vokasional (TVET), kata Perdana Menteri Datuk Seri Ismail Sabri Yaakob.

Katanya KPT dan agensi berkaitan perlu menjenamakan semula pendidikan tersebut bagi menghapuskan persepsi ibu bapa terhadap TVET sebagai pendidikan kelas kedua atau tidak relevan.

“Ramai ibu bapa mempunyai persepsi negatif terhadap TVET ini dan menganggap pendidikan ini seolah-olah kelas kedua atau tertumpu kepada pelajar tercicir.

“Namun, kalau dibandingkan kepada negara luar seperti Jerman dan Perancis, pendidikan tersebut dijadikan pilihan utama,” katanya semasa berucap dalam Majlis Pelancaran Kolej Komuniti@Pontian, di Kompleks Muafakat Sungai Pinggan, di sini hari ini.

Menjelaskan mengenai cadangan menggubal dasar baharu TVET, Perdana Menteri berkata golongan pelajar seharusnya diberi pilihan untuk memilih subjek dalam bidang tersebut di peringkat lebih awal.

“Di negara maju yang lain, pendidikan TVET dimulakan di awal pendidikan namun berbeza di negara ini, TVET diajar kepada pelajar selepas Tingkatan Tiga, iaitu bermula dengan Tingkatan 4 ke atas barulah pelajar dapat membuat pilihan.

“Jadi, kita (kerajaan) mencadangkan untuk KPT menggubal satu dasar baharu tentang TVET, supaya pelajar-pelajar dapat membuat pilihan subjek yang mereka ingin ceburi daripada Tingkatan Satu,” katanya.

Mengenai peluang pemegang sijil TVET ke peringkat universiti, Ismail Sabri berkata perkara itu telahpun diperluaskan berbanding dahulu, apabila sijil pendidikan itu tidak boleh digunakan untuk melanjutkan pelajaran ke menara gading.

“…tetapi pada hari ini sudah ada beberapa universiti di negara ini telahpun menerima sijil vokasional dan sijil latihan TVET ini, untuk melanjutkan pelajaran mereka ke peringkat universiti.

“Jadi, kepada ibu bapa jangan mempunyai perasaan rendah diri apabila anak-anak belajar di sekolah-sekolah vokasional dan TVET, kerana ‘tagline’ kita adalah ‘TVET menjadi pilihan pertama untuk kerjaya’,” katanya.

Perdana Menteri juga yakin setiap tenaga mahir yang dilahirkan melalui program TVET berupaya memberikan satu anjakan perubahan yang konkrit, mampu mewujudkan pekerja mahir terlatih, serta berupaya mencipta pekerjaan sendiri dengan berbekalkan kemahiran yang dimiliki.

“Buktinya, kadar kebolehpasaran graduan TVET pada 2020 ialah 87 peratus iaitu melebihi daripada kadar kebolehpasaran graduan di peringkat nasional, yang direkodkan sebagai 84.4 peratus.

“Secara khususnya, kadar kebolehpasaran graduan kolej komuniti pada tahun sama ialah 94.2 peratus. Nilai ini adalah yang paling tinggi antara institut latihan kemahiran awam yang kita ada di Malaysia,” katanya.

Ismail Sabri berkata bahawa produk TVET termasuk juga kolej komuniti menjadi rebutan para majikan di luar sana, justeru kolej komuniti berperanan besar dalam menawarkan akses kepada komuniti setempat untuk meningkatkan kemahiran.

“Dengan pendekatan Pembelajaran Sepanjang Hayat (PSH) yang disediakan oleh kolej-kolej komuniti, saya yakin, hasrat untuk menyediakan keperluan latihan dan kemahiran di semua peringkat usia akan dapat dilaksanakan,” katanya. – BERNAMA


KBS sambut baik tawaran stadium dari Tunku Ismail

PETALING JAYA, 6 Jan – Kementerian Belia dan Sukan (KBS) menyambut baik dan menghargai tawaran Tunku Mahkota Johor Tunku Ismail Sultan Ibrahim berhubung penggunaan Stadium Sultan Ibrahim di Iskandar Puteri, Johor sebagai venue alternatif skuad Harimau Malaya.

Menterinya, Hannah Yeoh berkata pemilik kelab Johor Darul Ta’zim (JDT) terbabit banyak memberi sumbangan terhadap industri sukan tanah air terutamanya bola sepak.

“Semestinya kita menyambut baik tweet (ciapan) TMJ (Tunku Ismail) (mengenai tawaran stadium) kerana TMJ banyak membantu KBS,” katanya kepada pemberita selepas merasmikan Majlis Pelancaran Al-Ikhsan Sports x The MESSI Brand di Republik Bola Sepak, Sunway Pyramid petang ini.

Semalam, Tunku Ismail telah menzahirkan tawaran itu sementara menunggu padang Stadium Nasional Bukit Jalil (SNBJ) siap diselenggara, sehari selepas meninjau sesi latihan skuad itu di padang Wisma Persatuan Bolasepak Malaysia (FAM), Kelana Jaya.

Stadium Nasional Bukit Jalil selaku gelanggang keramat skuad Harimau Malaya yang dipenuhi jadual padat pelbagai acara termasuk bola sepak akan ditutup sepenuhnya pada Mac ini bagi memberi laluan kepada proses penanaman rumput baharu jenis Zeon Zoysia.

Penanaman rumput Zeon Zoysia itu bagi menggantikan jenis Cow Grass sedia ada, disifatkan lebih sesuai dengan keadaan cuaca serta iklim di negara ini yang dianggarkan mencecah sehingga RM1.4 juta dan ditaja oleh Tunku Ismail.


Pendengaran permohonan Ahmad Zahid dapatkan rakaman percakapan saksi daripada SPRM 8 April

KUALA LUMPUR, 10 Mac – Mahkamah Tinggi di sini hari ini menetapkan 8 April untuk pendengaran permohonan bekas timbalan perdana menteri Datuk Seri Dr Ahmad Zahid Hamidi, bagi mendapatkan rakaman percakapan 18 saksi daripada Suruhanjaya Pencegahan Rasuah Malaysia (SPRM), dalam perbicaraan kes membabitkan dana Yayasan Akalbudi.

Perkara itu dimaklumkan peguam Hamidi Mohd Noh yang mewakili Ahmad Zahid ketika ditemui pemberita, selepas prosiding pengurusan kes di hadapan Hakim Datuk Collin Lawrence Sequerah yang turut dihadiri Timbalan Pendakwa Raya Datuk Raja Rozela Raja Toran.

Pada 24 Jan lalu, mahkamah memerintahkan Ahmad Zahid membela diri atas 47 pertuduhan pecah amanah (CBT), rasuah dan pengubahan wang haram melibatkan dana Yayasan Akalbudi selepas mendapati pendakwaan berjaya membuktikan kes prima facie.

Mahkamah menetapkan 39 hari untuk mendengar kes pembelaan, bermula 26 hingga 28 April, 23 hingga 26 Mei, 27-30 Jun, 4-7 Julai, 22, 23, 29 dan 30 Ogos, 19-22, 26-29 Sept , 17-20 dan 31 Okt serta 1-3 dan 7-10 Nov.

Ahli Parlimen Bagan Datuk itu yang memegang jawatan timbalan perdana menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.

Ahmad Zahid, 69, berdepan 47 pertuduhan dengan 12 daripadanya melibatkan CBT, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Ahmad Zahid juga berdepan dengan 40 pertuduhan di Mahkamah Tinggi Shah Alam, menerima rasuah daripada sebuah syarikat berhubung sistem visa luar negara.- BERNAMA


Hukuman mati mandatori dimansuh – Wan Junaidi

KUALA LUMPUR, 10 Jun – Kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Wan Junaidi dalam kenyataan hari ini berkata keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.

“Kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu,” katanya.

Jawatankuasa itu diketuai bekas Ketua Hakim Negara Tun Richard Malanjum dan dianggotai pakar bidang perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.

Beliau berkata Jemaah Menteri juga bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah.

Wan Junaidi berkata kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-undang, Jabatan Perdana Menteri serta lain-lain kementerian atau jabatan berkepentingan.

Beliau berkata tindakan itu adalah amat signifikan bagi memastikan pindaan akta-akta yang berkaitan mengambil kira prinsip kekadaran dan keperlembagaan mana-mana cadangan kepada kerajaan nanti.

Kerajaan juga katanya akan turut mengkaji kebolehlaksanaan berkaitan hala tuju sistem keadilan jenayah di negara ini, antaranya seperti pewujudan prosedur prapenghukuman, penubuhan Majlis Penghukuman dan pembangunan Garis Panduan Penghukuman.

“Keputusan berkaitan perkara ini menunjukkan keutamaan kerajaan memastikan hak semua pihak terpelihara dan terjamin sekali gus mencerminkan ketelusan barisan kepimpinan negara ini dalam menambah baik sistem keadilan jenayah negara yang serba dinamik,” katanya.

Beliau berkata kerajaan turut merakamkan setinggi-tinggi penghargaan atas komitmen diberikan Jawatankuasa Khas Hukuman Gantian Terhadap Hukuman Mati Mandatori dalam penghasilan laporan kajian berkenaan yang menjadi asas kepada perubahan sistem keadilan jenayah negara yang lebih sistematik dan efektif.- BERNAMA


Jualan tiket tambahan tren ELA sempena Aidiladha bermula 8 malam ini

KUALA LUMPUR, 9 Jun – Jualan tiket tambahan bagi perkhidmatan Tren Ekspres Lambaian Aidiladha (ELA) ke Pantai Timur sempena Hari Raya Aidiladha dibuka mulai 8 malam ini bagi memberi peluang kepada yang tidak berkesempatan mendapatkan tiket sebelum ini.

Keretapi Tanah Melayu Berhad (KTMB), dalam kenyataan hari ini, memaklumkan penambahan dua lagi perkhidmatan ELA melibatkan 952 tiket termasuk koc katil, koc tempat duduk premier, koc tempat duduk superior, koc buffet, dan koc chillax dibuat berikutan permintaan menggalakkan pada jualan lepas.

Perjalanan Tren ELA adalah pada 27 Jun yang mana laluan KL Sentral ke Tumpat dijadual berlepas pada jam 11 malam dan tiba 3.53 petang keesokan hari, manakala laluan Tumpat ke KL Sentral bertolak pada jam 6 petang dan tiba jam 9.32 pagi keesokan hari.

“Tren ELA akan berhenti di 17 stesen iaitu Stesen KL Sentral, Bandar Tasik Selatan, Kajang, Seremban, Pulau Sebang, Gemas, Bahau, Mentakab, Jerantut, Kuala Lipis, Gua Musang, Dabong, Kuala Kral, Tanah Merah, Pasir Mas, Wakaf Bharu dan Tumpat,” menurut kenyataan itu.

Pengguna KTMB disarankan membuat pembelian tiket melalui aplikasi KTMB Mobile (KITS) yang boleh dimuat turun melalui Play Store, Appstore dan App Gallery atau menerusi laman sesawang KTMB www.ktmb.com.my.


Telur ayam: Kekurangan bekalan dijangka selesai dalam masa terdekat

KUALA BERANG, 5 Feb – Masalah kekurangan bekalan telur ayam di pasaran yang dihadapi pengguna sejak kebelakangan ini, dijangka pulih dalam tempoh terdekat.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata kementerian sentiasa melakukan pemantauan, pemeriksaan dan kutipan data daripada 50 syarikat yang mewakili 80 peratus pengeluaran telur di seluruh Malaysia, untuk memastikan keberadaan bekalan telur ayam dalam pasaran.

Namun katanya peningkatan kadar pembelian telur ayam sebelum, semasa dan selepas Tahun Baharu Cina, selain ladang ternakan serta syarikat logistik penghantaran yang tidak beroperasi sepanjang cuti perayaan itu, menyumbang kepada gangguan bekalan telur ayam di pasaran.

“Berdasarkan data yang kita ada, penggunaan telur ayam di Malaysia adalah sebanyak 30 juta biji sehari maknanya hampir seorang sebiji (makan telur ayam) sehari, jadi ia merupakan penggunaan yang cukup banyak.

“Minggu ini memang kita nampak kekurangan stok, jadi dalam Februari ini stok akan lebih daripada apa yang diperlukan,” katanya kepada pemberita selepas mengadakan tinjauan Program Jualan Keluarga Malaysia (PJKM) di Dataran Pasar Tani Kuala Ping, di sini hari ini.

Dalam pada itu katanya kekurangan bekalan ayam di pasaran yang turut dihadapi pengguna juga akan selesai pada akhir bulan ini, memandangkan aktiviti pengeluaran ayam akan ditingkatkan selepas musim cuti perayaan Tahun Baharu Cina.

“Memang data menunjukkan bulan Februari kita kekurangan tiga juta ekor ayam. (Kebiasaannya) Kita menggunakan untuk satu hari sebanyak dua juta ekor ayam, ertinya sebulan (sebanyak) 60 juta ekor. (Tetapi) bekalan ayam pada Februari memang kekurangan iaitu hanya sebanyak 57 juta ekor. Februari ini dijangka lebih 60 juta pengeluaran ayam, jadi bulan ini juga selesai isu ini,” katanya.

Dalam perkembangan sama, Rosol berkata para pembekal dan pengusaha ladang ternakan ayam, kini diarahkan untuk mengemukakan laporan jumlah stok bekalan ayam secara mingguan kepada pihak kementerian, bagi membolehkan langkah segera diambil sekiranya bekalan bahan makanan itu berkurangan.

“Sebelum ini mereka memaklumkan kepada kita secara berkala, maknanya bila ada isu baru kita dimaklumkan. Tetapi arahan terbaru ini mereka kena maklumkan kepada kita secara mingguan supaya senang kita pantau, dan kita boleh jangkakan sekiranya akan berlaku kekurangan dan sebagainya,” katanya.

Sementara itu Rosol berkata kerajaan mengambil langkah proaktif dalam memastikan bekalan minyak masak peket 1 kilogram sentiasa berada di pasaran, antaranya dengan menghadkan kepada hanya tiga peket bagi setiap pembelian.

Katanya kerajaan juga melakukan pemantauan rapi sekiranya terdapat pihak tidak bertanggungjawab membeli minyak masak peket yang ditetapkan pada harga RM2.50 sepeket dengan banyak, untuk dicampur dengan minyak masak terpakai yang kemudiannya akan dijual kepada industri biodiesel dengan harga kira-kira RM4.50 sekilogram.

Dalam perkembangan lain Rosol berkata PJKM yang dijalankan di 24 lokasi seluruh Terengganu bermula 2 Dis 2021, setakat ini telah menjana hasil jualan sebanyak RM969,000 melibatkan kehadiran pengunjung seramai hampir 20,000 orang.- BERNAMA


DUN AYER MOLEK: Pusat Komuniti PERWAJA satukan komuniti Jawa

AYER MOLEK 30 Mac- Bangunan Pusat Komuniti Persatuan Warisan Anak Jawa (PERWAJA) Paya Dalam yang sudah siap sepenuhnya akan dimeriahkan dengan pelbagai aktiviti kebudayaan masyarakat itu yang menetap sekitar Dewan Undangan Negeri (DUN) Ayer Molek.

Setiausaha PERWAJA Darmawan Samsudin berkata, persatuan itu yang ditubuhkan pada 2019 bertujuan mengumpul dan memusatkan aktiviti komuniti masyarakat Jawa di negeri ini.

“Antara program yang dijadualkan akan diadakan di situ adalah kelas bahasa Jawa kerana ramai orang Jawa tidak tahu menuturkan bahasa ibunda mereka.

“Dianggarkan ada 10,000 komuniti Jawa di Melaka khusus sekitar Paya Dalam termasuk, Paya Tanjung, Paya Redan dan Tambak Jaya. Apabila ada bangunan semua akttiviti tertumpu di sini selepas ini,” katanya.

Katanya antara aktiviti terbaharu dijalankan adalah Mesyuarat Agung PERWAJA 2020 & 2021 yang dirasmikan Ahli Dewan Undangan Negeri (ADUN) Ayer Molek Datuk Rahmad Mariman pada 25 Mac lalu.


Jenazah bekas Pengarang Urusan Bernama selamat dikebumi

KAJANG, 9 Mei – Jenazah bekas Pengarang Urusan Pertubuhan Berita Nasional Malaysia (Bernama) Allahyarham Mohamad Nasir Yusoff selamat dikebumikan di Tanah Perkuburan Islam Sungai Kantan, di sini, pada 11.30 pagi tadi.

Van membawa jenazah tiba di tanah perkuburan berkenaan pada kira-kira pukul 11 pagi diiringi sahabat dan ahli keluarga, selepas selesai disembahyangkan di Surau Desa Sri Jenaris, di sini dengan disertai lebih 80 jemaah.

Suasana pilu dan sedih menyelubungi majlis pengebumian dan sebaik selesai talkin dibacakan, rata-rata yang hadir kelihatan sebak ketika menyiramkan air di atas kubur Allahyarham.

Mohamad Nasir, 62, yang berkhidmat di Bernama selama 37 tahun, menghembuskan nafas terakhirnya pada 5.48 pagi semalam di Lapangan Terbang Antarabangsa Kuala Lumpur 2 (KLIA2) selepas mengadu kepenatan sejurus mendarat dari Miri, Sarawak.

Beliau yang memulakan perkhidmatan di Bernama pada 1 Okt 1983 dan bersara wajib pada 7 Mac 2020, meninggalkan isteri Halimah Piee, 59, dan empat anak, iaitu tiga perempuan dan seorang lelaki.

Anak sulung Allahyarham Nur Nadzmi Nasirah mewakili ibunya mengucapkan terima kasih kepada ahli keluarga, sahabat dan orang ramai yang membantu menguruskan pengebumian ayahnya.


Operasi pemandu warga asing: 36 individu ditahan di ibu kota

KUALA LUMPUR, 21 Julai – Seramai 36 pendatang tanpa izin ditahan kerana memandu tanpa lesen dan melakukan pelbagai kesalahan imigresen dalam Operasi Pemandu Warga Asing yang dijalankan Jabatan Pengangkutan Jalan (JPJ) Kuala Lumpur di sekitar Pandan Indah di sini hari ini.

Ketua Bahagian Penguatkuasaan JPJ Kuala Lumpur Raja Nur Syuhaidah Raja Azmi berkata dalam operasi berkenaan bermula 10 pagi hingga 12.30 tengah hari, sebanyak 79 saman turut dikeluarkan atas pelbagai kesalahan jalan raya melibatkan 63 kesalahan tiada lesen memandu, lapan kesalahan tiada lesen vokasional dan lapan kesalahan insurans tamat tempoh.

Beliau berkata JPJ juga menyita 23 kenderaan melibatkan 18 motosikal, empat lori dan sebuah kereta dalam operasi yang turut disertai Jabatan Imigresen.

Raja Nur Syuhaidah berkata warga asing berumur lingkungan 21 hingga 60 tahun yang ditahan itu, antara lain melakukan kesalahan seperti tiada dokumen perjalanan, salah guna pas dan tinggal lebih masa.

“Warga asing yang ditahan melibatkan seramai 11 warga India, 18 warga Myanmar, lima warga Indonesia, seorang warga Kemboja dan seorang warga Pakistan,” katanya dalam sidang media berkenaan operasi itu hari ini.

Sementara itu, Raja Nur Syuhaidah menasihatkan warga tempatan untuk tidak menyewa atau memajakkan kenderaan persendirian mereka kepada warga asing kerana kesalahan berkenaan boleh dihukum di bawah Seksyen 64 (1) Akta Pengangkutan Jalan 1964.


Tidak tahu larangan merokok di kedai makan alasan pelanggan ditangkap

IPOH, 16 Mac – Tidak mengetahui mengenai larangan merokok di kedai makan antara alasan diberikan pelanggan pada operasi penguatkuasaan yang dijalankan Jabatan Kesihatan Negeri (JKN) Perak di sekitar daerah ini malam tadi.

Pegawai Kesihatan Persekitaran Cawangan Inspektorat dan Perundangan Jabatan Kesihatan Negeri (JKN) Perak Azahari Man berkata sebanyak 71 kompaun bernilai RM17,750 dikeluarkan bagi kesalahan itu dalam operasi melibatkan 54 penguat kuasa Kementerian Kesihatan (KKM) dan empat anggota polis bermula pukul 8 malam.

“Sewajarnya masyarakat perlu ambil tahu kerana peraturan ini diwartakan beberapa tahun yang lepas iaitu pada tahun 2004,” katanya ketika ditemui pemberita selepas Operasi Penguatkuasaan Larangan Merokok di Taman Ipoh Timur di sini malam tadi.

Azahari berkata seorang individu turut dikenakan kompaun kerana didapati melanggar perintah kuarantin di rumah (HSO) ketika makan di premis tersebut ketika pemeriksaan pegawai pada aplikasi MySejahtera miliknya.

“COVID-19 ini sudah hampir dua tahun lebih dan sewajarnya masyarakat peka dengan isu ini. Situasi ini jika dibiarkan berlarutan bakal menyebabkan penularan penyakit sukar dikawal,” katanya.

Dalam pada itu, empat notis kesalahan bernilai RM1,000  juga dikeluarkan kepada pemilik premis di bawah Peraturan 12 PPKHT 2004 kerana gagal mempamerkan tanda larangan merokok manakala tiga kompaun dikeluarkan kepada pekedai mengikut Peraturan 14(1) iaitu gagal mempamerkan tanda larangan jualan hasil tembakau kepada individu di bawah umur 18 tahun.

“Penguatkuasaan kepada pematuhan larangan merokok di bawah PPKHT 2004 terutama di tempat makan akan terus dijalankan secara berterusan. Orang ramai diingatkan untuk terus memastikan agar peraturan ini di patuhi,” katanya.


Ukraine: Kumpulan terakhir rakyat Malaysia dijadual berlepas pulang esok

PUTRAJAYA, 27 Feb – Kumpulan terakhir rakyat Malaysia yang berjaya keluar dari Ukraine dijadualkan berlepas pulang ke tanah air dari Warsaw, Poland esok (Isnin) melalui penerbangan komersil.

Perkara itu dimaklumkan Kementerian Luar (Wisma Putra) melalui satu kenyataan hari ini selepas misi pemindahan melibatkan tujuh warganegara dan dua warga asing tanggungan kepada dua warga Malaysia itu berjaya dilaksanakan Kedutaan Malaysia di Kyiv yang turut membantu seorang warga Singapura.

Kumpulan berkenaan, diketuai Kuasa Usaha Sementara Kedutaan Malaysia di Ukraine Fadhilah Daud yang dibantu oleh Setiausaha Kedua Aminuddin Osman, bergerak dari Kyiv melalui jalan darat sejak petang Jumaat dan tiba di Poland pada 5.45 pagi Ahad (10.45 malam Sabtu waktu tempatan).

Menjawab tuduhan sesetengah pihak berhubung pelaksanaan misi itu, Wisma Putra menjelaskan, maklumat sensitif seperti pelan pemindahan tidak didedahkan kepada umum sebelum ini demi menjaga keselamatan semua pihak terlibat.

Menurutnya seperti kedutaan-kedutaan Malaysia yang lain, kedutaan di Kyiv, mempunyai pelan pemindahan yang sedia diaktifkan sekiranya perlu dan sentiasa dikemas kini berdasarkan situasi di lapangan dan keperluan semasa, termasuk opsyen terbaik bagi pelaksanaannya.

Tambahnya, kementerian sentiasa memantau perkembangan di Ukraine dan berhubung rapat dengan Kedutaan Malaysia di Kyiv sehingga ke peringkat komunikasi terus oleh Menteri Luar Datuk Seri Saifuddin Abdullah dengan kuasa usaha sementara kedutaan itu.

Selain itu, Wisma Putra berkata kerajaan juga membincangkan pelan pemindahan dari Ukraine dan pelaksanaannya secara terperinci semasa mesyuarat Jemaah Menteri pada 16 Feb lepas.

“Menteri Luar telah memaklumkan Jemaah Menteri mengenai perkembangan di Ukraine, terutamanya status keselamatan dan kebajikan rakyat Malaysia di negara itu,” katanya.

Mengambil kira keadaan yang meruncing di lapangan dan bagi menjamin keselamatan serta kebajikan warga Malaysia, Perdana Menteri membuat keputusan pada 24 Feb supaya pelan pemindahan berkenaan diaktifkan serta-merta.

Wisma Putra menegaskan dakwaan-dakwaan seperti pegawai kedutaan melarikan diri, ketiadaan prosedur operasi standard (SOP) pemindahan dan sebagainya seperti yang dilaporkan sesetengah pihak media dan media sosial adalah tidak berasas sama sekali.

Mengenai penggunaan empat buah kereta dalam misi berkenaan, termasuk dua kenderaan kedutaan, katanya keputusan itu mengambil kira bilangan individu yang terlibat dan bagi memudahkan pergerakan serta menjaga keselamatan sepanjang perjalanan.

Menurutnya kerajaan sebelum ini telah melaksanakan pelbagai misi pemindahan dari negara asing, sama ada yang berdepan konflik atau bencana alam, antaranya repatriasi rakyat Malaysia dari 99 buah negara semasa pandemik COVID-19.

Dalam pada itu, Wisma Putra berkata operasi Kedutaan Malaysia di Kyiv terpaksa digantung sementara ekoran dua pegawai kedutaan terlibat secara langsung dalam pelaksanaan misi pemindahan itu.

Katanya setakat ini, hanya beberapa kedutaan asing sahaja yang menggantung operasi di Kyiv atau memindahkan operasi mereka ke bandar lain di Ukraine.

Wisma Putra turut mengambil kesempatan merakamkan penghargaan kepada semua yang terlibat dalam menjayakan misi pemindahan itu, terutamanya kepada Fadhilah dan Aminuddin serta pegawai-pegawai Kedutaan Malaysia di Warsaw.

Susulan itu, Presiden Ukraine Volodymyr Zelenskyy mengisytiharkan darurat di seluruh negara. Ukraine turut mengumumkan penutupan ruang udaranya untuk kegunaan awam, kerana ‘berisiko tinggi’ kepada penerbangan awam.- BERNAMA


Total lockdown: Bantuan BPR RM500 kepada B-40, RM100 untuk bujang

PUTRAJAYA 31 Mei – Kerajaan bersetuju untuk memberikan Bantuan Prihatin Rakyat (BPR) kepada isi rumah yang berpendapatan bawah RM2,500 sepanjang pelaksanaan Perintah Kawalan Pergerakan (PKP) penuh atau ‘total lockdown’ bermula esok hingga 14 Jun ini.

Perdana Menteri Tan Sri Muhyiddin Yassin berkata, bantuan itu merupakan sebahagian daripada inisiatif Bantuan PEMERKASA Tambahan atau PEMERKASA+ dengan nilai suntikan berjumlah RM2.1 bilion.

Katanya, selain itu, kerajaan juga bersetuju memberikan BPR berjumlah RM300 kepada isi rumah berpendapatan antara RM2,501 hingga RM5,000 dan bantuan RM100 kepada individu bujang.


Hanya dua telco meterai perjanjian perkhidmatan dengan DNB setakat ini

KUALA LUMPUR, 4 Mei – Hanya dua syarikat telekomunikasi (telco) iaitu Telekom Malaysia Bhd (TM) dan YTL Communications Sdn Bhd (YTL) yang memeterai perjanjian perkhidmatan dengan Digital Nasional Bhd (DNB) bagi pelaksanaan rangkaian 5G negara, setakat ini.

Menteri Komunikasi dan Multimedia Tan Sri Annuar Musa berkata berikutan itu, telco lain diharap dapat menyegerakan dalam memuktamadkan perjanjian tersebut dengan DNB bagi mempercepat pelaksanaan rangkaian 5G milik kerajaan di seluruh negara.

“… oleh kerana DNB hanya menyediakan prasarana, perkhidmatan mesti dibuat oleh telco, namun beberapa telco masih berunding dan belum menandatangani perkhidmatan yang hendak diberikan kecuali TM dan YTL.

“Jadi bagi mereka yang melanggani TM dan YTL, saya difahamkan selepas Aidilfitri ini mereka akan ada pelancaran 5G di tiga kawasan (Fasa 1A) iaitu Kuala Lumpur, Putrajaya dan Cyberjaya,” katanya kepada pemberita selepas menghadiri majlis iftar Rumah Prihatin di sini, baru-baru ini.

Sementara itu Annuar turut mengingatkan tarikh akhir bagi telco menandatangani perjanjian memiliki kepentingan ekuiti dalam DNB bagi pelaksanaan rangkaian 5G negara adalah pada 30 Jun ini.

“Ini bermakna kalau pada 30 Jun mana-mana telco masih tidak mengambil ekuiti mereka, maka mereka akan ditinggalkan dan kita akan teruskan sebab tumpuan sekarang ini adalah untuk memastikan pelancaran sebenar berlaku,” katanya.


AirAsia mohon maaf atas penjadualan semula penerbangan ketika hari raya

KUALA LUMPUR, 10 Mei – AirAsia mengambil maklum dan memohon maaf kepada tetamu yang telah mengalami kesulitan akibat penjadualan semula beberapa penerbangan susulan peningkatan permintaan mendadak pada musim perayaan kali ini.

Ketua Pegawai Eksekutif AirAsia Malaysia Riad Asmat berkata beberapa faktor dan insiden yang tidak dapat dielakkan telah mengakibatkan kelewatan di luar jangkaan serta kawalan syarikat penerbangan itu.

“Kami berusaha sedaya upaya memastikan kesan gangguan paling minimum untuk semua tetamu dan memastikan semua dapat tiba di destinasi masing-masing dengan cepat termasuk melancarkan penerbangan khas untuk membawa penumpang yang terkandas,” menurutnya dalam kenyataan hari ini.

Beliau juga berkata antara faktor yang menyumbang kepada penjadualan semula penerbangan semasa musim perayaan ini ialah permintaan untuk penerbangan domestik telah naik dengan sangat mendadak dan pembukaan sempadan negara sejak 1 April lepas.

“AirAsia Malaysia juga kini beroperasi hanya dengan 40 pesawat berbanding hampir 100 pesawat semasa prapandemik. Ini disebabkan giliran menunggu yang panjang untuk kemudahan penyelenggaraan pesawat di Malaysia dan serantau sebelum sesebuah pesawat yang sudah lama tidak beroperasi dapat disahkan selamat untuk terbang semula sepertimana arahan Pihak Berkuasa Penerbangan Awam Malaysia,” katanya.

Riad berkata selain kerosakan dan masalah teknikal lazim yang ditemui semasa proses pemeriksaan rutin, berlaku insiden luar jangka seperti pintasan burung, kerosakan akibat objek asing serta panahan petir sehingga menyebabkan tiga hingga lima pesawat terpaksa dikeluarkan daripada jadual sepanjang tempoh perayaan ini.

Beliau berkata keutamaan AirAsia buat masa ini ialah meminimumkan pembatalan penerbangan dan memastikan semua tetamu tiba di destinasi masing-masing dengan selamat.

Katanya setiap perubahan pada jadual penerbangan akan dimaklumkan kepada tetamu melalui e-mel dan khidmat pesanan ringkas ke nombor telefon yang didaftarkan semasa tempahan tiket.

Sekiranya memerlukan maklumat atau bantuan lanjut, tetamu boleh menghubungi talian sembang AVA melalui AirAsia Super App atau laman sesawang airasia.com atau ke kaunter perkhidmatan AirAsia di lapangan terbang terdekat.


Kajian klinikal fasa 3 vaksin COVID-19 bermula hari ini membabitkan 3,000 sukarelawan

PUTRAJAYA 27 Jan. – Kajian klinikal fasa 3 vaksin COVID-19 dimulakan hari ini di sembilan hospital membabitkan 3,000 sukarelawan, kata Menteri Kesihatan Datuk Seri Dr Adham Baba.

Beliau berkata, kajian klinikal itu ditaja oleh Institut Biologi Perubatan Akademik Sains Perubatan China (IMBCAMS) dengan objektif untuk menilai keselamatan dan keberkesanan vaksin terhadap jangkitan COVID-19.

Sembilan hospital yang terbabit dalam percubaan klinikal di bawah penyelarasan Institut Penyelidikan Klinikal (ICR) itu terdiri daripada Hospital Ampang, Hospital Umum Sarawak, Hospital Pulau Pinang, Hospital Seberang Jaya, Hospital Sultanah Bahiyah, Hospital Raja Permaisuri Bainun, Hospital Taiping, Hospital Sungai Buloh, dan Hospital Sultan Abdul Halim.

“Kajian ini membabitkan 3,000 orang sukarelawan tempatan bagi tempoh 13 bulan,” katanya menerusi satu kenyataan yang dikeluarkan sempena majlis pelancaran kajian itu secara maya di kementeriannya hari ini.

Menurutnya kajian klinikal fasa 1 dan 2 dijalankan oleh peserta di China dan hasil dapatan daripada kajian itu merekodkan tindak balas imun yang signifikan terhadap antigen SARS-CoV-2.

“Ia juga tidak menunjukkan kesan sampingan yang serius, iaitu tidak melebihi 30 peratus secara keseluruhan bagi tempoh 28 hari selepas imunisasi dilaksanakan,” katanya.

Beliau berkata, inisiatif kajian itu adalah hasil kerjasama antara kerajaan Malaysia dengan China menerusi IMBCAMS dan ia berupaya memainkan peranan dalam menjana bukti saintifik dalam pembangunan vaksin SARS-CoV-2.

“Kajian fasa 3 ini sangat bersejarah dan bermakna kepada negara kita terutama dalam bidang kesihatan. Tambahan pula IMBCAMS sangat berpuas hati dengan tahap dan kesediaan fasiliti KKM di lapangan untuk menyertai dan melaksanakan kajian fasa 3,” katanya.

Beliau berkata, pelaksanaan kajian itu perlu memenuhi piawaian antarabangsa, dasar serta polisi Regulatori Kesihatan negara yang mantap, Amalan Pengilangan Baik (GMP), Amalan Klinikal yang Baik (GCP) dan Deklarasi Helsinki.

“Kajian itu akan dipantau secara ketat oleh Bahagian Regulatori Farmasi Negara Malaysia (NPRA) serta Jawatankuasa Etika dan Penyelidikan Perubatan (MREC),” katanya.


Mangsa banjir di Sabah terus meningkat, Sarawak kekal

KUALA LUMPUR, 19. – Jumlah mangsa banjir di Sabah terus meningkat dan di Sarawak kekal dengan bilangan malam tadi manakala di Pahang pula terus menurun, pagi ini.

Di SABAH, mangsa banjir meningkat kepada 895 orang daripada 258 keluarga setakat 8 pagi ini berbanding 836 orang daripada 237 keluarga malam tadi.

Sekretariat Jawatankuasa Pengurusan Bencana Negeri Sabah dalam kenyataan hari ini memaklumkan kesemua mangsa ditempatkan di 16 pusat pemindahan sementara (PPS) yang dibuka di sembilan daerah.

Daerah terbabit ialah Kota Belud dengan seramai 264 orang ditempatkan di empat PPS, Beaufort (142); Tuaran (106); Kota Kinabalu (101); Tenom (75); Penampang (69); Putatan (49); Paitan (48); dan Papar (41).

Menurut kenyataan itu, satu PPS yang dibuka di Tuaran iaitu Masjid Kampung Bunga Tenghilan ditutup petang semalam berikutan keadaan banjir di kawasan itu pulih sepenuhnya dan mangsa dibenarkan pulang ke kediaman masing-masing.

Secara keseluruhannya, sebanyak 230 kampung terjejas dan trend pemindahan mangsa banjir meningkat, selain hujan masih turun pagi ini termasuk di Kota Belud dan Beaufort, dengan amaran cuaca buruk dan waspada di beberapa daerah di Sabah, menurut kenyataan itu.

Mangsa banjir yang masih berada di PPS Sekolah Kebangsaan Tanah Puteh itu menjadi satu-satunya pusat yang masih lagi dibuka setelah keadaan bencana di negeri itu semakin pulih.

Enam daerah di Sarawak mula dilanda banjir Rabu lepas berikutan keadaan hujan lebat dan fenomena air pasang besar yang berlaku serentak, sebelum keadaan mula reda pada Jumaat.

Di PAHANG, portal Info Bencana Jabatan Kebajikan Masyarakat melaporkan hanya tiga daerah masih terjejas banjir dengan jumlah mangsa yang berada di PPS semakin berkurangan.

Kuantan mencatatkan bilangan mangsa paling ramai pagi ini iaitu 380 orang di dua PPS diikuti Pekan (298 orang, empat PPS) dan Maran (22 orang, dua PPS).

Portal infobanjir.water.gov.my pula melaporkan semua paras sungai di Pahang adalah normal melainkan Sungai Jelai di Lipis melebihi paras bahaya dan Sungai Pahang di Serambi, Pekan yang berada di paras amaran. – BERNAMA


Menara Kebudayaan China – Melaka pertama negara dibangunkan di The Sail Melaka

AYER KEROH 22 Julai – Satu daripada sembilan menara The Sail Melaka akan dijadikan sebagai Menara Kebudayaan China-Melaka pertama di Malaysia.

Menurut Pengasas dan Pengerusinya, Datuk Leong Sir Ley berkata, menara berketinggian 61 tingkat dan berkeluasan 350,000 meter persegi itu merangkumi pelbagai industri termasuk seni dan budaya; baba nyonya; fesyen; makanan dan pendidikan.

“Kami percaya menara kebudayaan itu adalah penting untuk menyambungkan kita dengan pelanggan semasa dan pelanggan China berpotensi, yang belum dapat melawat projek itu disebabkan larangan bergerak semasa pandemik ini,” katanya.

Beliau berkata demikian pada Pelancaran Menara Budaya Pertama The Sail Melaka menerusi aplikasi Zoom di sini, hari ini yang turut dihadiri Duta Khas Melaka ke China merangkap Naib Pengerusi Jonker Walk, Datuk Gan Tian Loo.

“Dengan melihat situasi semasa pandemik, sudah tentu ia memberi kesan terhadap pembangunan projek berkenaan dan saya tidak dapat memberikan gambaran waktu sebenar projek berkenaan akan disiapkan.

“Apabila tidak dibenarkan beroperasi (bagi sektor pembinaan) kita perlu akur, namun apabila dibenarkan kita akan teruskan dan apa yang boleh dikatakan projek itu masih dalam proses disiapkan mengikut fasa,” katanya.

Untuk rekod, projek mega The Sail merangkumi sembilan menara, setiap satu terdiri daripada 61 tingkat mengandungi 3,259 unit kondotel mewah; tiga menara hotel lima dan enam bintang berjumlah 2,584 unit.

Projek mega itu turut merangkumi, 215 unit suite bisnes selain dataran kebudayaan berkeluasan 36,2938 kaki persegi yang menempatkan 65 unit kedai mengadap Selat Melaka.


MOSTI cadang perkenal industri, teknologi dron dalam silibus STEM

KOTA TINGGI, 24 April – Kementerian Sains, Teknologi dan Inovasi (MOSTI) bercadang untuk memperkenalkan industri dan teknologi dron dalam silibus pendidikan Sains, Teknologi, Kejuruteraan dan Matematik (STEM) bagi melahirkan lebih ramai pelapis dan penggiat industri itu pada masa hadapan.

Menterinya Datuk Seri Dr Adham Baba berkata pihaknya akan berbincang dengan Kementerian Pendidikan berhubung perkara itu dalam usaha kerajaan dalam memperkemaskan silibus serta menarik minat ramai terhadap subjek STEM.

“Saya dimaklumkan Kementerian Pendidikan akan membawa memorandum Jemaah Menteri terhadap STEM dan juga penggunaannya (STEM) kepada kerajaan dan di situ, kita (MOSTI) akan memberi ulasan supaya teknologi dron seperti rekabentuk, penggunaan dan juga Artificial Intelligence (AI) dimasukkan dalam (STEM)… seawal-awalnya dalam kurikulum dan kokorikulum sekolah.

“Memorandum dijangka akan dibawa dalam masa terdekat dalam usaha untuk memperkemaskan lagi STEM,” kata beliau kepada pemberita selepas merasmikan program tanggungjawab korporat sosial (CSR) “Fly with Meraque” di Dewan Majlis Daerah Kota Tinggi, Bandar Tenggara, di sini hari ini.

Beliau berkata buat masa ini pihaknya sedang berkerjasama dengan Jabatan Pendidikan Negeri Johor bersama Pengerusi Jawatankuasa Pendidikan, Penerangan dan Komunikasi negeri Norlizah Noh, dengan memulakan pengenalan teknologi dron itu menerusi kokorikulum di peringkat sekolah, institusi pendidikan tinggi dan institut kemahiran di Johor.

“Dengan adanya minat dan usaha untuk membangunkan industri dron ini, ia melibatkan penggunaannya dalam pelbagai sektor terutamanya industri 4.0 (IR 4.0) yang melibatkan AI dalam dron itu sendiri. Jadi, ini peluang untuk kita mencipta pekerja, peluang untuk kita mendapatkan masyarakat untuk menaikkan taraf hidup menerusi teknologi.. inilah yang kita nak lakukan,” kata beliau.

Pada majlis itu Dr Adham turut menyampaikan dua set dron kepada tiga sekolah angkat untuk program berkenaan selain turut melancarkan dan Modul Pengenalan Teknologi Dron.

Mengenai program hari ini, beliau berkata program CSR yang dilaksanakan dengan bantuan syarikat teknologi dron – Meraque Services Sdn Bhd melibatkan tajaan pemberian dron bagi tujuan pembelajaran serta modul asas kesedaran dron kepada tiga sekolah di Johor.

Program berkenaan dijangka memanfaatkan lebih 600 pelajar daripada Sekolah Menengah Kebangsaan (SMK) Sultan Alauddin dan SMK Seri Pinang di sini dan SMK Taman Scientex di Pasir Gudang.

Sementara itu Ketua Pegawai Eksekutif Meraque Service Md Razalee Ismail berkata dengan program CSR itu, ia secara tidak langsung menyahut seruan kerajaan untuk melahirkan lebih ramai pakar dalam industri dron, sekaligus menyokong pembangunan industri itu secara keseluruhan.- BERNAMA


KASA diminta tambah baik sistem amaran banjir – NADMA

KUALA LUMPUR, 4 Jan – Kementerian Alam Sekitar dan Air (KASA) diminta menambah baik sistem amaran banjir bagi memastikan bunyi amaran lebih kuat selain berbeza dengan siren lain.

Agensi Pengurusan Bencana Negara (NADMA) dalam kenyataan hari ini memaklumkan itu antara keputusan penting yang dimuktamadkan dalam Mesyuarat Khas Task Force Pengurusan Pasca Bencana Banjir Monsun Timur Laut (MTL) dipengerusikan Perdana Menteri Datuk Seri Ismail Sabri Yaakob, semalam.

Menurut agensi itu, inisiatif pascabencana turut meliputi tindakan KASA untuk memantau ban-ban yang tidak diselenggara dengan baik bagi mengatasi masalah banjir yang kerap berlaku di beberapa kawasan.

“Bagi negeri-negeri yang telah memasuki fasa pascabencana, Pusat Kawalan Operasi Bencana (PKOB) negeri dan daerah diminta untuk mengadakan perbincangan bersama Jabatan Pengairan dan Saliran (JPS) daerah untuk melakukan penilaian terhadap kawasan terlibat,” demikian menurut agensi itu.

Selain itu, NADMA memaklumkan Perdana Menteri turut mengarahkan supaya urusan pengagihan Bantuan Wang Ihsan (BWI) dipermudahkan dan semua Menteri Besar atau Ketua Menteri perlu memastikan setiap Pejabat Daerah mempermudah urusan pengagihan bantuan itu menerusi beberapa kaedah.

“Pertama, pendaftaran mangsa yang berpindah ke pusat pemindahan sementara (PPS) yang diurus Jabatan Kebajikan Masyarakat (JKM) boleh terus digunakan sebagai maklumat pengagihan tanpa borang dan pengesahan tambahan.

“Kedua, mangsa yang tidak berpindah ke PPS, pengesahan daripada ketua komuniti perlu digunakan bagi memastikan mangsa benar-benar terjejas dan ketiga, JKM diminta mendapatkan maklumat akaun bank mangsa ketika pendaftaran bagi memudahkan urusan agihan BWI selain perlu memberi penerangan kerahsiaan dan kegunaan maklumat tersebut,” menurut NADMA.

Setakat 5 petang ini, jumlah mangsa banjir yang ditempatkan di PPS di Pahang, Johor, Negeri Sembilan dan Melaka menunjukan penurunan, manakala jumlah mangsa di Terengganu, Sabah dan Selangor tidak berubah.

Menurut NADMA, operasi banjir seluruh negara kini melibatkan 17,223 anggota agensi responder menggunakan sejumlah 3,251 gabungan aset pelbagai agensi sedang beroperasi manakala JKM telah mengedarkan 544,064 pek makanan yang disediakan tiga kali sehari termasuk keperluan asas kepada mangsa terjejas.

“PKOB Negeri dan Daerah perlu memaklumkan kepada PKOB Pusat jika terdapat kejadian runtuhan yang memberi kesan kepada penempatan dan memerlukan pemindahan agar penyelarasan dan tindakan lanjut dapat dilakukan segera.

“Hingga 10 pagi, 4 Jan 2022, Jabatan Mineral dan Geosains melaporkan 245 kejadian tanah runtuh di seluruh negara, pertambahan dua lokasi masing-masing satu kejadian di Negeri Sembilan dan Selangor manakala Jabatan Kerja Raya melaporkan 61 kejadian cerun dan jalan runtuh dikesan sepanjang MTL 2021/2022,” menurut kenyataan itu.

Agensi itu turut memaklumkan hingga 10 pagi tadi, sebanyak 1,020 atau 97 peratus daripada 1,048 infrastruktur komunikasi yang terjejas telah dibaik pulih manakala baki 28 masih dalam proses baik pulih.- BERNAMA


Kerajaan setuju tawar kontrak dua tahun kepada petugas kesihatan

KUALA LUMPUR 23 Julai – Kerajaan bersetuju agar pegawai perubatan, pegawai pergigian dan pegawai farmasi lantikan kontrak ditawarkan kontrak perkhidmatan untuk tempoh dua tahun selepas melengkapkan tempoh khidmat wajib.

Perdana Menteri Tan Sri Muhyiddin Yassin dalam kenyataan hari ini berkata, langkah itu bagi memastikan kesinambungan perkhidmatan dan persediaan untuk mengikuti pengajian kepakaran.

Jelasnya ia antara beberapa langkah penyelesaian segera dipersetujui Kabinet selepas kertas cadangan berhubung penambahbaikan kumpulan pegawai perubatan, pegawai pergigian dan pegawai farmasi lantikan kontrak itu dibentangkan Kementerian Kesihatan (KKM) kepada Mesyuarat Kabinet pada 14 Julai lalu.

“Kerajaan amat memahami tuntutan kumpulan petugas kesihatan berstatus kontrak ini dan sedar bahawa sumbangan dan peranan mereka sebagai barisan hadapan adalah amat penting dalam memberikan perkhidmatan kesihatan yang terbaik kepada rakyat, terutamanya dalam situasi pandemik COVID-19,” katanya.

Perdana Menteri berkata Kabinet juga bersetuju melanjutkan pelantikan secara kontrak untuk tempoh maksimum empat tahun bagi pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.

“Kabinet turut memahami kebimbangan dan masalah yang dihadapi kumpulan pegawai perubatan, pegawai pergigian dan pegawai farmasi lantikan kontrak berhubung kesetaraan laluan kerjaya mereka.

“Bagi memastikan laluan kerjaya yang setara dan adil, Kabinet bersetuju agar pelantikan secara kontrak diuruskan mengikut kesetaraan kerjaya pegawai tetap dan ditawarkan Cuti Belajar Bergaji penuh serta tajaan pengajian yang setara dengan Cuti Belajar Bergaji Penuh dan Hadiah Latihan Persekutuan,” katanya.

Perdana Menteri berkata, antara persetujuan lain yang turut dicapai adalah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti Cuti Tugas Khas Perubatan, Cuti Tibi dan kemudahan tambang mengunjungi wilayah asal.

Keputusan itu juga akan memberi ruang kepada kerajaan untuk memuktamadkan kajian reformasi sistem kesihatan yang sedang dilaksanakan, meneliti ketetapan sedia ada dalam Akta Perubatan 1971 dan merangka hala tuju jangka panjang bagi perkhidmatan perubatan.

Perdana Menteri turut memberi jaminan bahawa kerajaan akan terus komited memastikan kebajikan dan laluan kerjaya petugas kesihatan lantikan kontrak berkenaan diberikan perhatian sewajarnya serta bersifat adil.


Harga minyak masak botol 5kg tidak lebih RM30

PUTRAJAYA 28 Jun – Kerajaan memperkenalkan program Harga Kawalan berasaskan nilai ambang ‘Crude Palm Oil’ bagi menangani isu kenaikan harga minyak masak botol satu hingga lima kilogram (kg) tidak bersubsidi.

Perdana Menteri Tan Sri Muhyiddin Yassin berkata, menerusi program itu, harga minyak masak botol 5kg dapat dikawal supaya tidak melebihi paras RM30 sebotol.

Selain itu, katanya, kerajaan juga akan membelanjakan RM1 bilion bagi memastikan bekalan minyak masak polibeg sekilogram pada harga subsidi RM2.50 terjamin.

“Dalam memastikan bekalan minyak masak pek polibeg sekilogram terjamin, kerajaan akan menyediakan peruntukan tambahan sebanyak RM1 bilion ringgit bagi membolehkan rakyat masih dapat membeli minyak masak pek polibeg sekilogram pada harga subsidi RM2.50.

“Kerajaan komited untuk membantu rakyat meringankan beban kos sara hidup. Kita akan meneruskan dasar pengawalan harga barang perlu,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

Dalam pada itu, Muhyiddin turut memberi jaminan harga runcit bagi petrol RON95, diesel dan LPG akan terus dikekalkan meskipun harga komoditinya di peringkat global semakin meningkat.


11 lembu ditemukan mati di Kampung Sungai Lekar di Kuala Nerus

KUALA NERUS, 12 Julai – Bangkai 11 ekor lembu dalam keadaan berulat ditemukan di sebuah kawasan terbiar di Kampung Sungai Lekar di sini, dipercayai dibuang oleh pihak yang tidak bertanggungjawab.

Menurut seorang penduduk kampung itu Wan Zaidi Wan Jaafar, 48, berkata bangkai lembu tersebut dijumpai penduduk yang ingin memancing di Sungai Lekar yang terletak kira-kira lima meter dari kawasan itu pada petang Sabtu lepas.

“Bangkai lembu ini mungkin dibuang pada hari yang sama kerana ada penduduk kampung terlihat dua buah lori memasuki simpang ke kawasan itu. Kedua-dua lori tersebut dilihat penuh dengan lembu yang telah mati,” katanya ketika ditemui Bernama di lokasi kejadian, di sini hari ini.

Tinjauan Bernama ke kawasan yang terletak kira-kira 15 meter dari Jalan Kota Bharu-Kuala Terengganu itu mendapati, bangkai 11 ekor lembu tersebut berada dalam keadaan bergelimpangan, sudah kembung, berulat dan dihurungi lalat.

Wan Zaidi berkata bau busuk bangkai haiwan itu mendatangkan ketidakselesaan, kerana kawasan tersebut merupakan laluan utama penduduk ke Sungai Lekar ke kawasan berdekatan.

“Walaupun kawasan tersebut jauh dari kawasan penempatan, namun ia merupakan laluan digunakan penduduk untuk memancing dan ke kebun. Jadi kita risau kalau bangkai lembu ini menyebabkan pencemaran bau yang lebih teruk dan air sungai juga boleh tercemar,” katanya.

Sementara itu, Pengarah Jabatan Perkhidmatan Veterinar Negeri Terengganu Dr Anun Man ketika dihubungi berkata setakat ini, pihaknya belum menerima sebarang laporan mengenai penemuan bangkai lembu tersebut.

Namun katanya pihak veterinar negeri akan segera ke lokasi penemuan bangkai tersebut, bagi mendapatkan sampel mengenal pasti punca kematian lembu-lembu itu dan siasatan serta menjalankan kerja-kerja pelupusan.

“Kita tidak tahu apa punca lembu-lembu itu dibuang di situ. Ada kemungkinan lembu-lembu itu diseludup dari luar dan sekiranya haiwan tersebut dibawa dalam lori tertutup (lori bungkus) serta melalui perjalanan yang jauh, ia boleh menyebabkan lembu-lembu itu lemas dan boleh menyebabkan kematian.

“Sekiranya ia mati disebabkan wabak penyakit seperti penyakit kuku dan mulut (FMD) dan sebagainya, pemilik lembu boleh dikenakan tindakan di bawah Seksyen 31 Akta Binatang 1953, kerana gagal melaporkan penyakit haiwan ternakan mereka kepada pihak veterinar,” katanya.

Beliau berkata tindakan juga juga boleh diambil di bawah Seksyen 34, Akta Binatang 1953 kerana melupuskan haiwan ternakan berpenyakit tanpa kebenaran pihak berkuasa Veterinar.

Pihak Jabatan Perkhidmatan Veterinar Negeri Terengganu juga akan membuat siasatan sekiranya ada unsur-unsur melibatkan kezaliman haiwan di bawah Seksyen 29, Akta Kebajikan Haiwan 2015.


Agong, Permaisuri zahir takziah pemergian V. Krishnasamy

KUALA LUMPUR, 3 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas pemain bola sepak negara, V. Krishnasamy yang meninggal dunia semalam.

Dalam kenyataan di laman Facebook Istana Negara, Al-Sultan Abdullah turut menzahirkan rasa sedih atas pemergian legenda bola sepak kebangsaan itu yang pernah menyinari persada sukan tersebut pada era 70-an, serta berharap seluruh keluarga mendiang sabar dan tabah menghadapi suasana sedih dan pilu.

“Seri Paduka Baginda amat menghargai khidmat dan bakti mendiang kepada negara dan menyifatkan pemergian mendiang sebagai satu kehilangan besar kepada arena bola sepak negara. Jasa dan pengorbanan mendiang akan terus dikenang,” demikian menurut kenyataan itu.

Menurut hantaran itu, mendiang mewakili Malaysia sebagai pemain tengah dari 1970 hingga 1976 dan merupakan anggota skuad Olimpik 1972 di Munich.

Krishnasamy yang pernah mewakili Pulau Pinang dan Perak serta Jabatan Penjara Malaysia, pernah digelar ‘Iron Man’ susulan kepantasannya kembali beraksi selepas setiap kali mengalami kecederaan. – BERNAMA


Tajuk-Tajuk Utama Akhbar: Selasa 7 Jun 2022

Harga rumah di Melaka kekal terendah dalam negara dengan nilai purata RM209,472 mengikut data dikeluarkan Pusat maklumat Harta Tanah Negara (NAPIC).

Work together in formulating a long-term plan to lift Malaysia back to the pinnacle of success, the King tells the government and political parties.

Mengekang kegiatan itu, Kementerian Kesihatan Malaysia (KKM) dalam satu serbuan menahan empat orang termasuk suami isteri yang memberikan rawatan selepas berguru dengan Youtube.

The humble ‘roti canal’ , along with so many other foods, is costing a lot more these days. Consumers are aghast.


Azizulhasni, Shah Firdaus kuasai kejohanan trek elit Victoria, Harrif gegar Turki

KUALA LUMPUR 21 Feb. – Jaguh berbasikal trek negara Mohd Azizulhasni Awang dan Muhammad Shah Firdaus Sahrom berada di landasan tepat menjelang Sukan Olimpik Tokyo apabila meraih penamat 1-2 acara pecut di Kejohanan Berbasikal Trek Elit Victoria semalam.

Azizulhasni, 33, mencatat 10.126 saat (s) pada sesi kelayakan sekali gus mengungguli kedudukan carta dalam saingan yang berlangsung di Velodrom Pusat Sukan Antarabangsa Darebin di Melbourne.

Muhammad Shah Firdaus pula berada di kedudukan ketiga terpantas dalam kelayakan dengan 10.186s manakala pelumba Blackburn Cycling Club, Sam Gallagher berada di kedudukan kedua dengan 10.171s.

Pelumba kelahiran Dungun, Terengganu itu mengatasi pelumba Brunswick Cycling Club, Mace Colson pada peringkat suku akhir sebelum menyingkirkan bekas juara keirin remaja dunia, Conor Rowlyer (Blackburn) di separuh akhir.

Kedua-dua pelumba negara yang berpangkalan di Melbourne itu menjalani latihan di bawah kendalian ketua jurulatih berbasikal trek negara John Beasley, dalam persiapan ke Sukan Olimpik Tokyo, yang mana Azizulhasni atau nama julukannya ‘The Pocket Rocketman’, adalah harapan untuk meraih emas pertama negara di temasya berprestij dunia itu.

Sementara itu, satu lagi kejayaan gemilang sukan berbasikal negara diperolehi pelumba berbasikal lebuh raya Mohd Harrif Saleh dari pasukan Terengganu Cycling team (TSG) yang menjuarai Grand Prix (GP) Velo Manavgat di Turki.

Pelumba berusia 32 tahun itu menamatkan perlumbaan sejauh 147.5 km selepas merekodkan tiga jam 13 minit 35 saat untuk kemenangan sulungnya selepas setahun tidak menyertai mana-mana perlumbaan berikutan pandemik COVID-19.

Pelumba pasukan Mazowsze Serce Polski, Alan Banaszek dan Andriy Kulyk dari pasukan Ukraine masing-masing menamatkan perlumbaan di tempat kedua dan ketiga manakala pelumba pecut Andrea Guardini yang tidak asing dalam perlumbaan Le Tour de Langkawi (LTdL) yang mewakili pasukan Giotti Victoria -Savini Due di tempat keempat.


33 warga asing tiada dokumen sah ditahan di universiti swasta

KUALA LUMPUR, 9 Mac – Seramai 33 warga asing yang disyaki tidak memiliki dokumen perjalanan sah ditahan di sebuah universiti swasta di Semenyih, Isnin lepas.

Ketua Pengarah Imigresen Datuk Seri Khairul Dzaimee Daud berkata pendatang tanpa izin yang ditahan itu bekerja sebagai tukang cuci serta tukang kebun dan terdiri daripada 27 warga Indonesia, empat rakyat Pakistan selain masing-masing seorang warga Bangladesh dan Nepal.

Beliau berkata hasil risikan mendapati kesemua pendatang tanpa izin berusia lingkungan 22 hingga 67 tahun itu bekerja dari 7 pagi hingga 4.30 petang dalam kawasan universiti berkenaan.

“Hasil maklumat risikan diperoleh, pekerja warga asing ini bekerja di universiti ini lebih kurang dua tahun dan tidak pernah memiliki Pas Lawatan Kerja Sementara (PLKS) serta tiada dokumen pengenalan diri.

“Syarikat menggajikan warga asing ini juga dikatakan tidak pernah memohon PLKS bagi pekerjanya dan tujuh saman saksi dikenakan ke atas pengurus serta penyelia di syarikat tersebut bagi mengesan majikan sebenar,” menurutnya dalam kenyataan hari ini.

Khairul Dzaimee berkata semasa serbuan dilakukan, pendatang tanpa izin itu cuba melarikan diri dengan memanjat bukit di belakang bangunan asrama pelajar dan ada antara mereka cuba mengaburi mata pihak berkuasa dengan membuka pakaian seragam serta menggantikan dengan pakaian biasa.

“Ada juga bersembunyi di dalam bilik kecil namun segala usaha pendatang tanpa izin ini berjaya dipatahkan dengan tindakan pantas anggota yang melakukan serbuan.

“Kesalahan yang dikenal pasti ialah tiada dokumen pengenalan diri, tinggal lebih masa, langgar syarat pas dan kesalahan lain yang melanggar Akta Imigresen,” katanya.

Beliau berkata mereka akan ditempatkan di Depot Tahanan Imigresen Bukit Jalil untuk siasatan mengikut Akta Anti-Pemerdagangan Orang dan Anti-Penyeludupan Migran (ATIPSOM), Akta Imigresen 1959/63, Akta Pasport 1966 serta Peraturan-Peraturan Imigresen 1963. – BERNAMA


Wujudkan pakej pelancongan berkaitan penyu

TERENGGANU 31 Mac – Tourism Melaka akan mendapatkan khidmat Universiti Malaysia Terengganu (UMT) bagi membantu Melaka  untuk mewujudkan pakej pelancongan melibatkan penyu di Pusat Konservasi dan Penerangan Penyu (PKPP) Padang Kemunting Masjid Tanah.

Pengurus Besar Bahagian Promosi Pelancongan Melaka, Sa’ari Basiron berkata, UMT dilihat mempunyai kepakaran dan pengalaman luas dalam industri pendidikan pelancongan berkaitan penyu.

“Kita bercadang untuk mendapatkan informasi yang lebih lanjut dan berkaitan cadangan pihak UMT tentang bagaimana kita nak mewujudkan satu pakej pelancongan yang melibatkan konservasi penyu di Padang Kemunting.

“Berdasarkan apa yang kita telah bincangkan pada mesyuarat sebelum ini bersama-sama Jabatan Pelancongan Terengganu dan juga pihak UMT, di pihak Tourism Melaka kita amat teruja dengan cadangan yang telah dikemukakan,” katanya.

Beliau ditemui selepas Mesyuarat Kolaborasi Pelancongan Melaka-Terengganu yang dipengerusikan Pengarah Jabatan Pelancongan negeri Terengganu, Mohd. Huzairil Nizam Ibrahim dan disertai pelbagai agensi berkaitan pelancongan melibatkan kedua-dua negeri di sini semalam.

Menurut Sa’ari, UMT mempunyai kepakaran dalam menjadikan kawasan penyu belimbing di beberapa lokasi di Terengganu sebagai salah satu produk pendidikan pelancongan yang terkenal di negeri itu.

“Kita merasakan adalah perlu kepakaran dan pengalaman UMT ini membantu kita mewujudkan satu pasaran yang baru yang mengkhususkan kepada pelancongan berkaitan pelajar.

“Bagi tujuan ini, kita akan bekerjasama dengan Jabatan Pendidikan Melaka untuk memasukkan modul program ini sebagai satu daripada tarikan sebagai pelancongan pelajar,” katanya.

Katanya, beliau sudah mengemukakan cadangan berkaitan UMT kepada Pengerusi Jawatankuasa Pelancongan Warisan dan Kebudayaan Negeri Melaka, Datuk Muhammad Jailani Khamis seterusnya merancang waktu bersesuaian menjemput UMT mengunjungi pusat konservasi Penyu Padang Kemunting sebelum mengenal pasti tindakan lanjut.

“Kekurangan kita ialah bagaimana kita nak menambahbaik kawasan tarikan penyu di Padang Kemunting untuk dijadikan salah satu produk yang boleh kita komersialkan.

“Kita mahu pusat konservasi ini, bukan sekadar untuk orang datang, tengok dan melepaskan penyu sahaja, tapi mungkin kita boleh tambah baik, disebabkan kawasan penetasan penyu ini berdekatan dengan chalet jadi kita boleh bagi mereka tinggal di situ dan menimba pengetahuan serta pengalaman mengenainya,” katanya.


Panggilan video selamatkan suami dalam kejadian rompakan pelantar minyak di Pasir Gudang

KOTA TINGGI, 26 April – Panggilan video isteri kepada seorang daripada kru pelantar minyak di Pelabuhan Tanjung Langsat, dekat Pasir Gudang, menjadi penyelamat apabila suami dan rakan sekerjanya menjadi mangsa rompakan sekumpulan lelaki di pelantar tersebut, Isnin lepas.

Timbalan Ketua Pengarah (Logistik) Maritim Malaysia Laksamana Madya Maritim Datuk Saiful Lizan Ibrahim berkata ketika kejadian pada kira-kira pada pukul 10.30 malam itu, hanya terdapat dua kru lelaki berusia 24 dan 32 tahun di pelantar tersebut yang berada di kedudukan 0.7 batu nautika timur laut Jeti Pelabuhan Tanjung Langsat.

Beliau yang juga memangku jawatan Ketua Pengarah Maritim Malaysia berkata tindakan pantas isteri kru berusia 24 tahun terbabit yang melaporkan kepada pihak maritim sebaik menyaksikan telefon bimbit suaminya dirampas oleh seorang individu ketika sedang membuat panggilan video, membantu pihak berkuasa menahan kesemua empat lelaki tempatan terbabit.

“Bot ronda Maritim tiba di lokasi kejadian pada 12.30 tengah malam Isnin selepas menerima laporan dan menemukan sebuah bot gentian kaca yang digunakan empat individu terbabit di bawah pelantar.

“Menyedari kehadiran bot ronda, empat individu terbabit bertindak menenggelamkan bot gentian kaca itu dipercayai untuk melupuskan bahan bukti, sebelum berpaut pada pelantar dan terjun ke laut, namun berjaya ditahan,” katanya pada sidang media di Zon Maritim Tanjung Sedili, di sini hari ini.

Beliau berkata kesemua lelaki berusia 27 hingga 47 tahun yang memakai topeng dan bersenjatakan parang itu, bukan sahaja bertindak menyerang dan menumbuk kedua-dua mangsa, malah menutup mulut, mengikat kaki dan tangan serta mengurung mangsa di dalam sebuah kabin.

Bagaimanapun Saiful Lizan berkata kedua-dua mangsa terbabit berjaya melepaskan ikatan selepas terkurung selama dua jam dan bertindak bersembunyi sehingga menunggu ketibaan pihak berkuasa.

Saiful Lizan berkata kesemua empat individu terbabit, dua daripadanya adik-beradik, sempat mencuri beberapa kabel logam, perkakasan kerja pelantar dan dua telefon bimbit milik kru terbabit, namun jumlah keseluruhan barang rompakan masih dalam siasatan.

Beliau berkata hasil siasatan mendapati tiga daripada empat perompak yang ditahan itu mempunyai rekod jenayah lampau antaranya melibatkan kes dadah dan memiliki senjata berbahaya.


RM26.6 bilion dibelanjakan untuk program jaringan keselamatan sosial tahun lepas

KUALA LUMPUR 6 Nov. – Kerajaan membelanjakan sejumlah RM26.6 bilion atau 1.8 peratus daripada Keluaran Dalam Negara Kasar (KDNK) untuk pelbagai program jaringan keselamatan sosial pada tahun lepas.

Menurut laporan Tinjauan Ekonomi 2021 yang dikeluarkan Kementerian Kewangan hari ini, sebahagian besar bantuan iaitu RM14 bilion (52.6 peratus daripada keseluruhan bantuan) telah diperuntukkan untuk meminimumkan kesan kenaikan kos sara hidup dan meningkatkan kebajikan rakyat terutamanya golongan miskin dan mudah terjejas.

Bantuan lain termasuklah Bantuan Sara Hidup (BSH), selain elaun dan pemberian tunai kepada orang kurang upaya, warga emas dan miskin, kanak-kanak tanpa penjaga serta kumpulan Orang Asli.

Menurut laporan itu, pemberian bantuan tersebut penting memandangkan kenaikan kos sara hidup terus menjadi kebimbangan utama bagi kebanyakan rakyat terutamanya golongan miskin dan mudah terjejas.

“Memandangkan sektor pendidikan merupakan pemboleh daya penting bagi membolehkan mobiliti sosial dan pembangunan modal insan, sektor ini telah menerima peruntukan kedua terbesar iaitu RM6.7 bilion (25.3 peratus).

“Peruntukan ini disediakan bagi melaksanakan program seperti bantuan makanan dan buku teks serta bantuan lain merangkumi biasiswa dan pinjaman untuk pelajar sekolah dan universiti,” katanya.

Laporan itu turut menyebut, sektor pertanian juga merupakan penerima utama bantuan sekitar RM1.9 bilion, memandangkan sektor itu bukan hanya ada hubung kait dengan sektor ekonomi lain tetapi juga disebabkan sebahagian besar isi rumah B40 terlibat dalam sektor itu.

Petani dan nelayan antaranya menerima bantuan melalui pelbagai program termasuk subsidi harga padi dan baja, insentif pengeluaran padi, bantuan musim tengkujuh, penanaman semula kelapa sawit, serta pelaksanaan pensijilan Minyak Sawit Mampan Malaysia (MSPO), sementara nelayan mendapat insentif hasil tangkapan ikan.

Selain itu, kerajaan turut memperluaskan jaringan keselamatan untuk membantu rakyat yang terjejas susulan pelaksanaan Perintah Kawalan Pergerakan (PKP), selepas negara berhadapan dengan pandemik COVID-19.

‘’Pelbagai bantuan one off diberikan kepada isi rumah untuk meringankan beban kewangan mereka di bawah Pakej Rangsangan Ekonomi Prihatin Rakyat (PRIHATIN) dan PRIHATIN Tambahan yang diumumkan pada Mac dan April lepas.

Laporan itu turut menyebut di bawah pakej yang sama, program subsidi upah  juga dilaksanakan bagi membantu majikan mengekalkan pekerja khususnya pekerja yang berpendapatan di bawah RM4,000 dan majikan yang mengalami penurunan pendapatan lebih 50 peratus sejak 1 Jan lepas.

“Program itu melibatkan peruntukan berjumlah RM13.8 bilion yang memanfaatkan kira-kira 4.8 juta pekerja selain menyumbang kepada pengurangan kadar penggangguran kepada 4.7 peratus pada Ogos 2020 berbanding 5.3 peratus pada Mei 2020,” katanya.


Penganggur didakwa bunuh isteri ketua Kg Felda Mengkuang

Tertuduh K. Yogeswaran, 32, mengangguk faham ketika pertuduhan membunuh dibacakan di hadapan Majistret Siti Hajar Ali, namun tiada pengakuan direkodkan kerana kes tersebut di bawah bidang kuasa Mahkamah Tinggi.

Mengikut pertuduhan, tertuduh yang beralamat di Kluang, Johor didakwa membunuh Siti Zulliana Said, 52, pada 6.30 pagi hingga 8 pagi pada 5 Julai lepas, di rumah mangsa di Felda tersebut.

Di mahkamah sama, tertuduh mengaku bersalah atas dua lagi pertuduhan iaitu mencuri kereta Honda City milik suami mangsa, Mohd Haris Ibrahim, 58, yang didakwa dilakukan di tempat, masa dan tarikh yang sama dan menggunakan dadah methamphetamine yang dilakukan di lokap polis Ibu Pejabat Polis Daerah Bera pada 12 tengah hari, 8 Julai lepas.

Siti Hajar menetapkan 25 Ogos depan untuk sebutan semula kes bunuh bagi mendapatkan laporan bedah siasat selain 19 Okt ditetapkan untuk sebutan semula kes dadah manakala 17 Ogos ditetapkan untuk kes mencuri kenderaan.

Sementara itu, di Mahkamah Sesyen di sini, Yogeswaran turut mengaku bersalah atas tuduhan merompak wang tunai RM9,300 milik Mohd Haris dan menyebabkan kecederaan di bahagian leher lelaki tersebut pada tempat, waktu dan tarikh yang sama.

Timbalan Pendakwa Raya Faizah Khalilah Sabri mengemukakan pertuduhan di bawah Seksyen 394 Kanun Keseksaan yang memperuntukkan hukuman penjara sehingga 20 tahun dan boleh dikenakan sebat, jika sabit kesalahan.

Hakim Norakhmar Mohd Sani menetapkan 17 Ogos untuk sebutan semula kes dan tiada jaminan dibenarkan memandangkan tertuduh turut berdepan tuduhan membunuh.


Rahman Dahlan letak jawatan Pengerusi Ahli Lembaga Pengarah UMS

KOTA KINABALU 7 Ogos – Ahli Majlis Tertinggi (MT) UMNO, Datuk Seri Abdul Rahman Dahlan meletak jawatan sebagai Pengerusi Ahli Lembaga Pengarah Universiti Malaysia Sabah (UMS) dengan serta merta, memetik laporan portal Utusan sebentar tadi.

“Saya sebagai Ahli MKT UMNO turut patuh dan setia atas ketetapan parti. Maka, saya dengan ini meletakkan jawatan sebagai Pengerusi Ahli Lembaga Pengarah UMS dengan serta merta.

“UMNO adalah sebuah parti perjuangan yang mendukung titah Yang di-Pertuan Agong sebagai Raja Berpelembagaan seperti yang termaktub dalam asas dan tujuan UMNO mengikut Fasal 3,” katanya dalam satu kenyataan hari ini.

Tambahnya, beliau turut melahirkan penghargaan kepada bekas Menteri Pengajian Tinggi, Datuk Seri Dr. Noraini Ahmad kerana telah memberi peluang untuknya berkhidmat sebagai Pengerusi Ahli Lembaga Penagrah UMS.

Jelas Abdul Rahman, beliau turut menzahirkan ucapan terima kasih kepada seluruh kakitangan UMS kerana memberikan kerjasama yang baik sepanjang perkhidmatannya di UMS.

Pada Selasa, Presiden UMNO, Datuk Seri Dr. Ahmad Zahid Hamidi mengumumkan MT UMNO sepakat menarik sokongan daripada Perdana Menteri dan Perikatan Nasional (PN) berkuat kuasa serta merta.


Kanak-kanak autisme hilang di Gopeng

IPOH 7 Sept – Seorang kanak-kanak lelaki berusia enam tahun dipercayai hilang selepas keluar dari rumahnya di Lorong Jaya, Taman Kinta Baru, Gopeng dekat sini, petang semalam.

Ketua Polis Daerah Kampar Superintendan Hasron Nazri Hashim berkata, mangsa, Muhammad Fayyadh Ukasyah Abdul Wahid seorang kanak-kanak autisme dengan masalah hiperaktif, kurang pendengaran dan tidak boleh bercakap, disedari hilang oleh ibunya kira-kira jam 6.30 petang.

“Polis telah menemubual ibu mangsa, Nur Shamimi Abdul Malek yang menyatakan telah menyedari anak lelakinya itu tiada di ruang tamu rumah dan terus mencari di taman hadapan rumah pada jarak kira-kira 50 meter daripada rumah.

“Namun, setelah hampir 10 minit mencari tetapi tidak berjumpa. Kemudian ibu mangsa balik ke rumah dan meminta bantuan daripada jirannya untuk mencari di sekitar taman perumahan itu lebih kurang 10 minit, tetapi masih tidak berjumpa,” katanya dalam satu kenyataan di sini hari ini.

Beliau berkata Unit Anjing Pengesan (K9) Ibu Pejabat Polis Kontinjen Perak tiba di tempat kejadian pada jam 12.10 tengah malam tadi, selepas pihaknya menerima laporan pada jam 10.07 malam.


Program BMTKM fasa pertama bermula pertengahan bulan ini

PASIR MAS, 1 Mei – Pelaksanaan fasa pertama Program Basmi Miskin Tegar Keluarga Malaysia (BMTKM) membabitkan 5,000 ketua isi rumah (KIR) di 80 lokaliti seluruh negara dijangka bermula pertengahan bulan ini.

Menteri di Jabatan Perdana Menteri (Ekonomi) Datuk Seri Mustapa Mohamed berkata setakat ini pihaknya telah mengadakan libat urus di beberapa lokaliti seperti Kuala Lumpur, Sabah, Pahang dan Kelantan untuk memberi pencerahan mengenai program itu kepada KIR yang telah dikenal pasti.

“BMTKM ini adalah program ekonomi untuk meningkatkan pendapatan penduduk. Menerusi libat urus yang telah dilaksanakan kita telah mengadakan perbincangan dengan KIR mengenai produk berpontensi untuk diusahakan bagi menjana pendapatan.

“Di Sabah, ada KIR yang ingin mengusahakan ternakan ayam tetapi kita telah menasihatkan agar mencari produk lain memandangkan ia memerlukan modal agak besar. Selain itu, ada KIR yang ingin mengusahakan madu kelulut kita bersetuju kerana ia tidak membabitkan kos besar,” katanya.

Beliau berkata demikian kepada pemberita selepas mengadakan pertemuan dengan 12 KIR terpilih menyertai BMTKM bagi Kelantan di Kampung Jejawi, di sini hari ini.

Mustapa berkata dua agensi di bawah kementeriannya iaitu Unit Perancang Ekonomi (EPU) dan Unit Penyelarasan Pelaksanaan (ICU) dilantik menjadi penyelaras dan pemudah cara bagi pelaksanaan program tersebut.

Katanya, sebanyak lapan universiti termasuk Universiti Malaysia Sabah dan Universiti Malaysia Kelantan turut bekerjasama dari segi penyediaan pangkalan data dan juga pemantauan rapi.

“Mereka (universiti) bertanggungjawab untuk membina pangkalan data selain melakukan pemantauan perkembangan peserta program sebanyak tiga bulan sekali. Sekiranya terdapat masalah, mereka akan memberikan kaedah untuk menyelesaikannya.

“Kita jangka hujung 2025 tiada lagi golongan miskin tegar, malah peserta terbabit dengan BMTKM telah melepasi paras garis kemiskinan yang mana mereka mampu berdikari dengan menggunakan beberapa bantuan diberi kerajaan,” katanya.- BERNAMA


PM arah bantuan segera untuk mangsa banjir di Baling

Walaupun kini berada di Turkiye untuk lawatan rasmi, Ismail Sabri berkata beliau sentiasa mengikuti perkembangan bencana yang menimpa Keluarga Malaysia di Baling.

“Saya telah mengarahkan Setiausaha Politik Datuk Mohammad Anuar Mohd Yunus mewakili saya, turun ke kawasan bencana bagi meninjau dan memastikan bantuan disalurkan dengan secepatnya kepada mangsa.

“Kita meninjau keperluan segera yang diperlukan oleh mangsa-mangsa banjir yang terlibat di Baling, dan bantuan harus segera disampaikan kepada mangsa walaupun saya berada di Turkiye,” katanya dalam catatan di Facebook rasmi beliau hari ini.

Ismail Sabri turut melahirkan rasa sedih dan simpati dengan bencana banjir itu yang mengakibatkan tiga nyawa terkorban setakat ini dan mendoakan semoga semua mangsa banjir tabah menghadapi dugaan itu.

“Takziah kepada mereka yang kehilangan insan tersayang, sama-samalah kita sedekahkan Al-Fatihah dan didoakan semoga roh mereka ditempatkan dalam kalangan orang yang beriman dan beramal soleh,” katanya.

Dalam kejadian kira-kira pukul 4 petang semalam, banjir lumpur di Baling mengakibatkan tiga nyawa terkorban, dan beratus-ratus penduduk dipindahkan ke beberapa pusat pemindahan sementara dengan lebih 80 rumah terjejas.


Restoran Hameediyah beri penjelasan dua ekor sotong RM100

GEORGE TOWN, 24 Nov – Restoran nasi kandar tertua di Pulau Pinang, Restoran Hameediyah yang tular menerusi media sosial kerana menjual dua ekor sotong goreng berharga RM100 hari ini mempertahankan harga tersebut berdasarkan kos bahan mentahnya.

Pengarah Restoran Hameediyah di Lebuh Campbell Muhammad Riyaaz Syed Ibrahim berkata beliau terpanggil untuk memberi penjelasan berhubung harga dua ekor sotong yang tular itu selepas restoran berkenaan menerima kecaman daripada warga maya sedangkan pihaknya membeli sotong segar pada harga RM35 hingga lebih RM40 sekilogram malah harga di pasaran sentiasa berubah-ubah.

“Harga sotong goreng itu tular selepas satu pasangan membeli dua set nasi berlaukkan sotong di restoran kami semalam dan kemudian seorang daripada mereka (pasangan itu) berkongsi di laman sosialnya sehingga mendapat perhatian ramai, sotong yang kami gunakan untuk hidangan sotong goreng apollo itu bukan murah.

“Sebenarnya harga kesemua makanan yang dijual di restoran kami disenaraikan dengan jelas termasuk hidangan sotong yang dijual antara RM10 dan RM150 seekor berdasarkan saiznya,” katanya ketika dihubungi hari ini.

Sejak semalam tular menerusi media sosial seorang individu memuat naik gambar nasi beriani berlaukkan sotong dan sekeping resit yang memaparkan harga dua ekor sotong goreng di sebuah restoran nasi kandar terkenal di Pulau Pinang adalah RM100.

Sementara itu, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang Mohd Ridzuan Ab Ghapar berkata pihaknya telah membuat pemeriksaan di restoran tersebut hari ini dan mengeluarkan Notis Pengesahan Maklumat Barangan mengikut Seksyen 21 Akta Kawalan Harga dan Antipencatutan (AKHAP) 2011 bagi mendapatkan maklumat serta harga kos dan jualan bagi sotong goreng berkenaan.


Arca harimau gergasi serikan Jonker Street

BANDA HILIR 22 Jan – Menjelang sambutan Tahun Baharu Cina yang akan tiba tidak lama lagi, beberapa kawasan tumpuan pelancongan di negeri ini sudah mula meriah dengan perhiasan berwarna merah.

Tinjauan Melaka Hari Ini di sekitar Jonker Street, di sini mendapati, sebuah perhiasan arca harimau bersaiz ‘gergasi’ telah diletakkan di lokasi tumpuan itu.


RM20 juta laksana program bantu B40 jana pendapatan

AYER KEROH 3 Jun – Sejumlah RM20 juta diperuntukkan kerajaan bagi melaksanakan Program Pemerkasaan Ekonomi Komuniti Bandar (PEKB) sepanjang tahun ini.

Timbalan Menteri Perumahan dan Kerajaan Tempatan, Datuk Seri Ismail Abd Muttalib berkata, peruntukan itu disalurkan bagi membantu golongan B40 dalam usaha menambah pendapatan sekali gus keluar daripada kemiskinan.

Beliau berkata, jika sebelum ini hanya 13 bidang disediakan PEKB kini satu lagi bidang iaitu Asuhan Kanak-Kanak turut diperkenalkan memandangkan mendapat permintaan.

“Untuk tahun lalu kita menerima peruntukan sebanyak RM21 juta dan tahun ini KPKT menerima RM20 juta bagi menjayakan program dibawah PEKB dalam melahirkan lebih ramai usahawan dalam golongan B40.

“Menerusi peruntukan bajet pembangunan Rancangan Malaysia Ke-12 (RMK12) ini juga kita menyasarkan program PEKB akan disertai seramai 2,000 peserta dan kini sudah mempunyai 1,700 orang,” katanya.

Beliau berkata demikian pada sidang media selepas merasmikan Majlis Penutup Program PEKB 2022 -Kursus Urutan Selepas Bersalin (Postnatal) Dan Kursus Jahitan Kreatif, di sini, hari ini.

Hadir sama, Setiausaha Bahagian Kesejahteraan Komuniti KPKT Datuk Muhamad Musa, Pengerusi Persatuan Pusat Bertauliah Sistem Latihan (SLDN) Malaysia Datuk Joyah Abd Rashid dan EXCO Hal Ehwal Wanita Datuk Kalsom Noordin.

Menurut beliau, pihaknya juga akan mempertingkatkan pemilihan peserta bagi memastikan peruntukan yang disalurkan digunakan sebaik mungkin, sekali gus dapat merealisasikan objektif asal program berkenaan.

“Saya harap wang yang disalurkan tiada pembaziran dan dapat membina usahawan mengikut bidang yang disertai ini kerana kadang-kadang ada pemilihan yang tidak tepat kepada calon, hasilnya tidak dapat lahirkan usahawan.

“Oleh itu kita akan pantau dan disusuli dengan audit selain itu sesi temuduga juga turut diadakan bagi memastikan peserta ini mempunyai kebolehan atau pengalaman berdasarkan bidang yang dipohon itu,” katanya.

Mengulas lanjut, Ismail berkata, menerusi program PEKB, bukan hanya kemahiran yang diberikan malah peserta turut dibimbing cara pemasaran bagi membantu memperluaskan perkhidmatan mereka.

“Walaupun kita tahu mereka sudah ada kemahiran menerusi program ini juga kita akan bantu bagaimana untuk uruskan kewangan yang diperoleh termasuk memasarkan produk atau perkhidmatan melalui digital.


Gerakan koperasi antara langkah hapus orang tengah

DUYONG 7 Ogos – Bagi memerangi peranan orang tengah yang menjadi antara faktor berlakunya inflasi dan kenaikan harga barangan, beberapa strategi kini sedang dirangka kerajaan.

Pengerusi Pasukan Khas Jihad Tangani Inflasi Tan Sri Annuar Musa berkata, antara strategi itu adalah menggerakkan pertubuhan koperasi bagi memutuskan rantaian orang tengah antara pengeluar dan peruncit.

“Ini kerana ada kaedah terus daripada producer packers seperti yang diberikan kepada koperasi, mereka dibenarkan import gula dan membuat pembungkusan kepada paket kecil.

“Dan dari situ mereka boleh terus mengedar sebagai pemborong melalui rangkaian kedai koperasi dan mereka juga memberi jaminan harga lebih rendah antara 25 hingga 30 peratus berbanding sekarang,” katanya.

Beliau berkata demikian selepas mengadakan tinjauan di sebuah pasaraya di Duyong, yang turut dihadiri Ahli Dewan Undangan Negeri (Adun) Duyong Mohd Noor Helmy Abdul Halem.

Namun begitu, Annuar berkata, beliau tidak menafikan terdapat juga orang tengah antara pengeluar dan peruncit yang bersikap bertanggungjawab dengan mengambil keuntungan munasabah.

Beliau mengulas gesaan Perdana Menteri Datuk Seri Ismail Sabri Yaakob, agar usaha jihad memerangi orang tengah dapat dijalankan kembali seperti dilaksanakan lapan tahun lalu.


Boleh rakam video disuntik

Mat harap sangat lepas ini tiada lagilah dakwa dakwi kononya disuntik vaksin ‘angin’. Vaksinasi tidak boleh buat main-main, ia membabitkan soal nyawa dan kesihatan daripada ancaman virus berbahaya itu.

Biarlah kes berlaku di sebuah negeri di utara itu jadi yang pertama dan terakhir. Mat simpati apabila jururawat itu mengaku berlaku kecuaian tidak menyuntik vaksin dengan sempurna kerana keletihan.

Dia pun dah diberi amaran dan dikenakan tindakan tata tertib atas kecuaian berlaku.
Di atas semua ini, Mat berpendapat ia penyelesaian menang-menang antara petugas kesihatan dan penerima.

Semangat serta sokongan moral kepada petugas kesihatan kena jaga. Jangan kerana satu atau dua kecuaian manusia ia menyebabkan tekanan kepada mereka.


34 permohonan taska di pelbagai kementerian, kerajaan negeri diluluskan

“Antara yang telah diluluskan adalah taska baharu di Kementerian Kesihatan dengan 16 buah, Kementerian Pendidikan (10), Kementerian Pengajian Tinggi (dua) dan Kementerian Belia dan Sukan (satu), Jabatan Perdana Menteri (satu), kerajaan negeri Terengganu (dua), kerajaan negeri Pahang (satu) dan Kelantan (satu),” katanya pada sesi soal jawab lisan pada persidangan Dewan Rakyat, hari ini.

Beliau menjawab soalan Hannah Yeoh (PH-Segambut) yang bertanyakan butiran geran penubuhan taska di tempat kerja sektor awam sebanyak RM30 juta menerusi Belanjawan 2020 serta usaha untuk mengutamakan petugas barisan hadapan seperti di hospital.

Siti Zailah berkata sebanyak 38 buah taska di hospital seluruh negara telah beroperasi sepanjang tempoh Perintah Kawalan Pergerakan (PKP) dengan 699 anak petugas barisan hadapan telah mendapat manfaat itu.

Selain itu, beliau berkata pelbagai inisiatif diperuntukkan termasuk bantuan khas taska bagi meringankan beban pengusaha taska untuk memulakan operasi dengan prosedur operasi standard (SOP) ditetapkan,  hasil tambahan peruntukan daripada Kementerian Kewangan.

“Daripada peruntukan RM30 juta, permohonan kos hanya melibatkan RM5.5 juta. Baki daripada peruntukan ini kita telah memohon kepada Kementerian Kewangan untuk disalurkan kepada pengusaha taska.

“…Kementerian Kewangan telah memperuntukkan RM35 juta (baki daripada RM24.5 juta dicampur dengan tambahan daripada Kementerian Kewangan) yang diberi dalam bentuk bantuan khas taska di bawah PENJANA untuk membantu pengusaha taska,” katanya semasa menjawab soalan tambahan Yeoh mengenai baki dana peruntukan itu,


Timbalan Ketua Menteri Sarawak, James Masing meninggal dunia

KUCHING, 31 Okt – Timbalan Ketua Menteri Sarawak Tan Sri Dr James Jemut Masing meninggal dunia di Pusat Perubatan Normah Sarawak (NSMC) di Petra Jaya di sini, kira-kira pukul 7.05 pagi pada usia 72 tahun.

Sebelum ini, Masing yang juga Presiden PRS telah dimasukkan ke Unit Rawatan Rapi Hospital Umum Sarawak (HUS) pada September lepas kerana disahkan positif COVID-19 sebelum dipindahkan ke NSMC untuk rawatan susulan.

Ahli Dewan Undangan Negeri (ADUN) Baleh sejak 1983 itu memulakan kerjaya politik secara aktif dengan menyertai Parti Bansa Dayak Sarawak (PBDS) yang sudah terbubar sekarang sebelum bersama-sama beberapa pemimpin lain untuk menubuhkan PRS pada 2004.

Beliau menyertai Kabinet negeri sebagai Menteri Pelancongan pada 1996 dan seterusnya memegang tiga portfolio lain selepas berjaya mempertahankan kerusi DUN Baleh selama lapan penggal berturut-turut, sebelum dilantik sebagai Timbalan Ketua Menteri II Sarawak pada 23 Jan 2017.-BERNAMA